﻿Gödéné dr. Török Ildikó

A KÖNYV, AZ IRODALOM, A MESE MINT AZ ÉRTÉKKÖZVETÍTÉS ÉS A LELKI EGÉSZSÉG MEGŐRZÉSÉNEK ESZKÖZE

Gödéné dr. Török Ildikó

A KÖNYV, AZ IRODALOM, A MESE MINT AZ ÉRTÉKKÖZVETÍTÉS ÉS A LELKI EGÉSZSÉG MEGŐRZÉSÉNEK ESZKÖZE

„A könyv, a regény, az elbeszélés mind hasonlít az élőlényekhez, s könnyen meglehet, hogy maguk is élnek.

Van fejük, lábuk, vérkeringésük, s fel is vannak öltözve, mint az igazi emberek.

S ha az arcuk közepéről hiányzik az orruk, vagy ha két bal cipőt húztak, az ember észreveszi, ha jól odafigyel."

(Erich Kástner)

E könyv megjelenését a szerző az olvasás és irodalom iránti elkötelezettsége motiválta

Felelős kiadó:

Gödéné dr. Török Ildikó ©

Tördelőszerkesztő:

Csermely László

ISBN 978-615-00-8009-3

Készült

a Kaligráf 2000 Nyomdaipari Bt. digitális nyomdájában

Felelős vezető: Badarné Futó-Tóth Andrea

Sopron, 2020

Tartalomjegyzék

Bevezető gondolatok		7
1.	A könyv, az olvasás jelentősége az ember életében	8
1.1.	írók, költők vallomásai az olvasásról, a könyvről	11
1.2.	A művészet, az irodalom hatása az emberi lélekre	15
1.3.	Irodalom, a gyógyító művészet	17
2.	A mese	20
2.1.	A mese szerepe az ember életében	24
2.2.	A népmese kialakulásának folyamata	32
2.3.	A magyar népmese vizsgálata, módszerek	39
2.4.	A földrajztörténeti iskola munkássága, népmesetípusok	41
2.4.1.	Állatmesék	42
2.4.2.	Tündérmesék	42
2.4.3.	Legendamesék	43
2.4.4.	Novellamesék	43
2.4.5.	Rászedett vagy ostoba ördögről szóló mesék	44
2.4.6.	Falucsúfolók	44
2.4.7.	Tréfás mesék	44
2.4.8.	Hazugságmesék	45
2.4.9.	Formulamesék	45

2.5. A népmese szerkezeti vizsgálata és esztétikuma	45
2.6. Mesei szerepek a varázsmesékben	48
2.6.1. A hős	48
2.6.2. Az álhős	50
2.6.3. Az ellenfél vagy károkozó	51
2.6.4. Adományozó	52
2.6.5. Segítőtárs	52
2.6.6. Keresett személy (Proppnál: cárkisasszony)	53
2.6.7. Az útnak indító	53
2.7. Népmeséink világképe	54
2.8. A mese az érzelmi nevelés szolgálatában	55
2.9. A mese pszichológiai megközelítése	57
3. A biblioterápia kialakulása, rövid története	59
3.1. A biblioterápiás tevékenység rövid rendszerezése	65
3.2. Az irodalom kiválasztása a feladatok megvalósítására	68
3.3 Ajánlott terápiás repertoár	72
4. Meseterápia	75
4.1.	Mesetípusok a meseterápiában	77
5. Összegzés	78
Bibliográfia	80
Elektronikus forrás	83

Bevezető gondolatok

„Olvass velünk, ismerj magadra, beszélj rólai" - így hangzik a Magyar Irodalomterápiás Társaság jelszava.

Nagyon fontos, lényegre törő felhívás ez a mai világunkban, ahol az értékek tradicionális rendje széthullani látszik.

Átalakult az emberek kultúrához, társadalomhoz való viszonya, mást tartanak fontosnak, értékesnek.

Rohanó, teljesítménykényszerrel átitatott világunkban megfosztjuk magunkat könyvektől, meséktől, amik eligazítanak a világban, kérdéseinkre válaszokat adnak.

Az irodalomra, a könyvekre, a mesékre minden körülmények között számíthatunk életünk bármely szakaszában.

Ez az írás is ezzel a céllal született.

1.	A könyv, az olvasás jelentősége az ember életében

„Nézz utána, hogy minden napból, a legközönségesebb, sivár hétköznapból is ünnepet csinálj, ha pillanatokra is! Egy jóindulatú szóval. Méltányos cselekedettel. Udvarias mozdulattal. Nem kell sok az emberi ünnephez. Minden napba belecsempészhetsz valamilyen varázsos elemet, megajándékozhatod magad egy könyv igazságának negyedórás élményével, valamilyen homályos fogalom megismerésének kielégülésével, környezeted vigasztalásával vagy felderítésével. Az étet gazdagabb lesz, ünnepibb és emberibb, ha megtöltöd a hétköznapok néhány percét a rendkívülivel, az emberivel, a jóindulatúval és az udvariassal; tehát az ünneppel.” (Márai, 1999: 96-97)

A könyv olvasása ünnep az életünkben. Élményekkel gazdagodunk, melyek segítségével oldódik a feszültségünk, problémánk. Az olvasás, mint értelmi tevékenység a szellemi és érzelmi réteg megmozgatásán kívül ösztönzi belső aktivitásunkat, ugyanakkor énerősítő is. Az olvasás csendet kíván. Arról, amit olvastunk, csak egy bizonyos idő eltelte után tudunk beszélni, mert még egy ideig a könyvben élünk, együtt lélegzünk a szereplőkkel, szenvedünk, boldogok vagyunk.

„Az olvasás bensőséges, tudásunk magányos, csaknem fájdalmas titok, mert szembesülünk vele, egy szerző azért van - ahogyan mondani szokás-, hogy megváltoztassa az életünket.” (Pennac D., 2001:89)

Ennek ellenére rohamosan csökken a könyvet olvasók száma. Gereben Ferenc olvasásszociológus felmérése szerint a felnőttek több mint a fele évente egyetlen könyvet sem olvas el. Az olvasás, a szépirodalom iránti érdeklődés tehát radikálisan csökken, pedig annyi minden szól mellette: gyarapítja szókincsünket, tükröt tart elénk, alakítja egyéniségünket, gazdagítja viselkedési szokásainkat, mintát nyújt stb.

Márai Sándor Füves könyv című könyvében így fogalmazza meg az ember és az olvasás kapcsolatát:

„Erővel olvasni. Néha nagyobb erővel olvasni, mint amilyen erővel az Írás készült, melyet olvasol. Áhítattal, szenvedéllyel, figyelemmel és kérlelhetetlenül olvasni. Kz író fecseghet; de te olvass szűkszavúan. Minden szót egymás után, előre és hátra hallgatódzva a könyvben, látva a nyomokat, melyek a sűrűbe vezetnek, figyelni a titkos jeladásokra, melyeket a könyv írója talán elmulasztott észlelni, mikor előrehaladt műve rengetegében. [...] Életre-halálra olvasni, mert ez a legnagyobb, az emberi ajándék. Gondold meg, hogy csak az ember olvas.” (Márai, 1999: 36-37)

Dosztojevszkij szerint: „Ha könyvek nélkül magunkra hagynak bennünket, mindjárt zavarba esünk, eltévedünk, nem tudjuk, mihez tartsuk magunkat, hová pártoljunk, mit szeressünk, mit gyűlöljünk, mit tiszteljünk, mit nézzünk le. Még az is nehezünkre esik, hogy emberek, igazi hús-vér emberek - önmagunk legyünk." (Dosztojevszkij F. M., 1983:153)

Egyre nagyobb szükség van az olvasásra, mégpedig az értékes könyvek olvasására. A könyvekben minden kérdésünkre megvan a válasz, csak tudnunk kell jól kiválasztani azt. Évszázadok tudása rejtőzik a sorok mögött.

Különös varázsuk van a könyveknek. A jó könyvek jó olvasóvá nevelik az embert, a jó olvasó aztán jól válogatja meg a könyveket.

Hegedűs Géza írja: „...a jó irodalom kikapcsol, és ugyanakkor bekapcsol. Nagy gondokkal terhel, de meg is pihentet tőlük. Az irodalom egyszerre nevel, tanít, szórakoztat, gyönyörködtet, buzdít, elandalít. [...] vagyis: élménnyé teszi bennünk az egész valóságot. ” (Hegedűs, 1978: 26)

Mégis az emberiség a kialakulásától kezdve legalább egymillió évig nem olvasott. A korai ember viszont szegényebb lelki életű volt. A leírt és olvasott irodalom alig több mint 2500 éves. Ez alatt az idő alatt az ember megismerte a körülötte levő világot, s benne a helyét. A szépirodalom, a vers, a próza a

művészetek egyik ága, amely más módszerekkel, más módon szól a tudatunkhoz, mint az oktatás. A legfontosabb viszont az, hogy életformánkká váljon az olvasás. A gyakorlott olvasó többet tud a társadalomról, az érzelmekről, a múltról, a jelenről, saját magáról, mint a keveset vagy semmit nem olvasó. Az irodalom szavakkal képes pótolni az emberek közötti érintkezésformát, a közeledést-távolodást, a testi érintkezést, a beszédtempót, a hanghordozást, a mimikát stb. Az emberi viszonyok valamennyi rétegét képes bemutatni a szóbeli közlés által. Egy műalkotás befogadása, belsővé tétele annál mélyebb, minél árnyaltabb, csiszoltabb a befogadó rendszerünk. Akik a szellemi kultúra javai nélkül élnek és találkoznak egy igazi alkotással, nagy valószínűséggel nem tudnak vele mit kezdeni. Mindenkiben ott van a befogadó, ami befolyásolja, hogy mit ért meg. Goethe azt vallja, hogy a tartalomra csak az bukkan rá, akinek van hozzátennivalója.

Vegyük észre a könyvekben rejlő csodát, és ne csupán segítségükkel, hanem rajtuk keresztül haladjunk a végső cél felé.

Ha sorsunkat egy zeneműhöz hasonlítjuk, akkor az egész roppant szimfóniának tulajdonképpen egyetlen fő témája van. A téma végtelenül egyszerű. Az egész ennyi: embernek lenni!

Míg végigolvassuk a könyvet első betűjétől az utolsóig, hatalmas változáson megyünk keresztül. Ha e változást tudatosan éljük meg, minden elolvasott könyv továbbvisz bennünket az úton, egyre finomabb árnyalatok megértésére és befogadására is képesek leszünk. Az olvasás gyönyörűségének legszebb titka az, hogy nincsenek olyan művek, amelyeket kötelezően el kell olvasni. A nagyon sokat olvasók is hagynak ki fontos műveket életük folyamán. Az ízlés dönti el, hogy mely műveket tartunk szépnek, elolvasásra érdemesnek, s hogy gyönyörködünk-e az adott irodalmi alkotásban.

Ahhoz azonban, hogy mindezt elérjük, szükség van arra, hogy az olvasás elnyerje méltó helyét és szerepét a szabadidős tevékenységekben, s a gyermekkorban elültetett mag fává növekedjen.

A XX. század közepén a legelterjedtebb művelődési tevékenység az olvasás volt, hisz kevés otthonban volt még televízió; a rá következő évtizedekben a szabadidőnek a művelődésre fordított része azonban rohamosan csökkent (olvasás, színház, stb.), sőt ez a folyamat azóta is tart. Ma legtöbb időt a televízió nézésére, a videózásra, valamint a számítógép játékaira, internetezésre fordítunk, holott elméletben tudjuk, hogy az ismereteket elsősorban a könyvek közvetítik.

1.1.	írók, költők vallomásai az olvasásról, a könyvről

Kosztolányi Dezső Levél a könyvről című írásában így vall: „A könyv, ez az ékszertartó, melybe a legértékesebbek mentették bele kincseiket. A könyv, mely századok során volt márvány érc, papirusz, kártya, kéreg, viasz, fatábla, bőr és rongy, de változtatva anyagát, mindig megtartotta belső, rejtélyes mivoltát. A könyv, ez a tekercs, ez a gyöngy, ez a gyöngy.... A könyv, mely által megismerjük elődeinket, hírt kapunk a múltból, s nélküle szellemi sehonnaiak volnánk, bitang jöttmentek, akikre nézve nem is léteznék az, ami előttünk járó testvéreink tapasztaltak és láttak. A könyv, melynek segítségével, utódjainkkal érintkezünk és üzenünk a jövendőnek. [...] A könyv, mely nem csak a teret hódította meg, hanem béklyóba verte a térnél is nagyobb ellenségünket, az időt. Ennél nincsen nagyobb csoda. Mindig a legegyszerűbb dolgok a valódi csodák.” (Kosztolányi, 1990: 362— 363)

A könyv a mindennapi élet dolgaiban eligazít, problémáinkra, kérdéseinkre választ ad, feszültségoldó, ellazító. Ezt már kisgyermekkorban is tudatosítani kell azáltal, hogy megismertetjük a gyereket a könyvvel, az olvasással. A gyermek nyelvére, személyiségének fejlődésére óriási hatással van, ha a felnőtt olvas neki. Mindez megváltoztatja a családi élet minőségét, a gyermek-szülő kapcsolatát. Szorosabbá válik az érzelmi kapcsolat a szülő és gyermeke között.

Sánta Ferenc így emlékezik: A gyermekkorom úgy telt el, hogy apám mesélt. íróságom gyökere voltaképpen oda nyúlik vissza, az ő meséibe. Ő tanított meg a szó becsületére, de tőle tanultam az emberábrázolás alapjait.

Szabó Magda: Mesét kaptam minden lefekvéskor. Ezek a mesék nem szűntek meg a gyermekkorral, inkább módosultak, terebélyesedtek, s egyre aktívabb munkatárssá váltam magam is a kitalálásában, különös esti mulatságainkat nem cseréltük volna fel semmivel.”

1998-ban az írásbeliség Világnapja alkalmából a Magyar Olvasástársaság ünnepségein terjesztett írás: Ha ma kihagyod az esti mesét, holnap már lehet, hogy nem is kéri a lányod, vagy fiad. Ha ma nem ülsz oda vele a társasjáték mellé, előfordulhat, hogy jövő héten már késő lesz. Ők ma gyerekek, s nem pótolhatod be az önfeledt legózást, babázást úgy öt év múlva, amikor már kevésbé szorítanak a megélhetési gondok, amikor már nem kell új szőnyeg, vagy függöny az ablakra. Ha most kihagyod az együttlét meghitt perceit, évek múltán talán már a meghitt beszélgetéseket sem igénylik. Ha most nem sétálsz velük kézen fogva, akkor pár év múlva végleg elengedik a kezed, és a kapaszkodó nélkül elsodródhatnak.

Visszahozhatatlanok és megismételhetetlenek a gyermekkor napjai, hetei, hónapjai. Téglák ezek, amelyből, és amelyre a felnőtt élet felépül. Ha sok tégla hiányzik labilis lesz az építmény.

-12-

A gyermek könyv iránti érdeklődése, szeretete nagyon korán kialakul. Ehhez az kell, hogy könyvekkel körülvett környezetben nőjön fel. Janikovszky Éva családjában a könyvnek, az olvasásnak hagyománya volt. Erre így emlékezik: Mi van a könyvekben, mi az a titok, amit nem osztanak meg velem? Aztán megtanultam olvasni. És megtudtam, mi a könyvek titka. Az, hogy minden bennük van. Nemcsak a tündérek, a manók, királykisasszonyok, a gonosz boszorkányok, hanem én is meg te is, örömeinkkel, gondjainkkal, vágyainkkal, bánatunkkal, benne van a jó meg a rossz, az igaz és a hamis, a természet, a világmindenség: ez mind-mind elfér a könyvekben. Nyisd ki a könyvet! Megosztja veled minden titkát.

Szabó Lőrinc azt írja, hogy először csak fióknyi volt a könyvtára, majd tele lett az asztal vele. Innen kéredzkedtek a polcra, egyre több lett, mert minden pénzét könyvek vásárlására költötte.

Mai világunkban könyvet vásárolni nem olcsó dolog. A könyvek nagyon drágák, pedig az olvasóvá nevelés nélkülük elképzelhetetlen, lehetetlen.

Áprily Lajos szerint: „Én jól tudom azt, hogy a könyvnek hatalmas formáló ereje van. Érzékeltem ezt magamban, másokban, tanítványokban. Vajon hogyan találkozunk a könyvvel? A könyvet elolvassuk, és az formálni kezd bennünket, vagy van egy egyéniségünk, és ennek az egyéniségnek van egy kiválasztó ereje, és kiválasztja azokat a könyveket, amelyek az egyéniségnek megfelelnek. [...] Én hiszem, hogy megtaláltam azokat a könyveket, amelyek a magyarságnak és az emberiségnek a legtöbbet és legszebbet adták. Még akkor is megtaláltam, ha ezeket nem tudtam az élet különböző körülményei miatt egy könyvtárban, a magam könyvtárában csoportosítani, s ha csak az álom könyvtárában gyűjtöttem is össze, csak annyit mondhatok, ha nem is volt könyvtáram, mindig a könyv barátja voltam.” (Áprily, 1981:28)

A könyv igazi jó barát, a mindennapok része. XVII. századbeli írók gyakran idéznek egy latin nyelvű himnuszt a könyvhöz. „A könyv litániája”

néven szokták említeni. Szerzője ismeretlen. A könyv a lélek világossága, a testnek tükre; megtanít az erényre és elűzi a bűnt; ő a bölcsek koronája, az utazó kísérője, az otthon barátja, a beteg vigasztalója, a kormányzók társa és tanácsadója; az ékesszólás illatdoboza, gyümölccsel teli kert, virággal ékes rét; ha hívják jön; mindig készenlétben van, mindig előzékeny; ha megkérdezed, rögtön válaszol; felfedi a rejtettet, megvilágítja a homályosat; balszerencsében megsegít, jó szerencsében mérsékletre oktat.

Babits Mihály írja:

„Óh ne mondjátok azt, hogy a Könyv ma nem kell, hogy a könyvnél több az Élet és az Ember: Mert a Könyv is Élet, és él, mint az ember-így él: emberben a könyv, s a Könyvben az Ember.

(Babits, 1997:612)

A könyv a lélek orvossága. Márai Sándor szerint az olvasás a lélek lélegzetvétele. Lelki tréning egy másik ember élethelyzetébe, konfliktusaiba, gondolataiba, érzéseibe való belehelyezkedés, másrészt felkészülünk arra, hogy ha majd mi is hasonló helyzetbe kerülünk, tudjuk, nemcsak indulati reakció lehet a válasz.

Az olvasás újrateremti a belső lelki egyensúlyt. Az olvasás a boldogság tapasztalása, a naponkénti léleképítés morzsáját kínálja fel, hogy az ember ne kövesse el ugyanazokat a hibákat, ne lépjen ugyanabba a csapdába -vallja Nagy Attila olvasáskutató, a Magyar Olvasástársaság tiszteletbeli elnöke.

1.2.	A művészet, az irodalom hatása az emberi lélekre

A művészet ugyanis tényleg „varázs”, mely átalakít. A könnycseppet gyöngyszemmé persze nem. Az embert emberebb emberré azonban igen -írja Poszler György. A művészet jótékony hatását az emberi lélekre évezredek óta ismerik. A művészetben az emberi lélek közvetlenül nyilvánul meg. Platón szerint a művészetben lévő ritmus és a dallam hatolnak be legjobban a lélek belsejébe, azt hatalmas erővel megragadják, s jó rendet hozva magukkal, azt, aki helyes elvek szerint nevelkedik, rendezett lelkű emberré teszik.

A művészet gyógyszer, gyógyító erő, az öngyógyítás egyik legfontosabb eszköze, módja. Mi másért jöttek volna létre a különböző művészeti ágak az emberiség hajnalán, ha nem a testi és a lelki bajok csökkentésére? A barlang falára rajzolt bölény mágikus erejével ugyanúgy az ember félelmét, szorongását hivatott oldani, mint az ősi tánc, a dobbal vert ritmus és az ének. A mese, az irodalmi szövegek szerepe is lélek gyógyítása lehetett már a kezdet kezdetén; a művészetek születésére más magyarázatot nemigen lelhetünk - írja Vízi E. Szilveszter agykutató, az MTA volt elnöke köszöntőjében, ami az I. Művészetterápiás Világkongresszus (Budapest, 2003. márc. 30. - ápr.2.) értesítőjében olvasható.

A művészet azonban önmagában nem gyógyít, mert ha így lenne, akkor nem lennének beteg vagy boldogtalan emberek. Sőt, ha végignézzük az irodalom, a zene és a művészettörténet nagy alakjait, akkor láthatjuk, hogy ők sem boldogabbak, egészségesebbek az átlagembernél. A művészetet azonban fel lehet használni a lelki betegségek és tünetek gyógyításában, javításában. Ezt szolgálják a művészeti terápiák, amit a tudomány és a gyógyítás csak a XX. században fedezett fel újra.

A művészeti terápiáknak különböző formáját különböztetjük meg: képzőművészeti terápia, tánc- és mozgásterápia, zeneterápia, drámaterápia, -15-

bábterápia, biblioterápia stb. A művészeti terápiáknak két alkalmazási formáját ismerjük: a passzív, receptív, befogadó, illetve az aktív módszereket.

A receptív alkalmazás során a beteg vagy egészséges ember meghallgat valamilyen zenét, elolvas egy verset, megnéz egy műalkotást, filmet, majd a benne felmerülő asszociációkat, emlékeket, érzelmeket dolgozza fel a terapeuta segítségével.

Az aktív alkalmazás során a páciens aktívan részt vesz a tevékenységben: táncol, fest, rajzol, agyagozik, verset vagy mesét ír, énekel.

Freud szerint az emlékek, az érzések, a traumák tudatosítása még nem szünteti meg a tüneteket. A gyógyulás akkor következik be, ha a páciens érzelmileg is átéli azt, amit eddig a tudatalattijába süllyesztett. A terápiák célja, hogy ezeket a mélyen rejlő pszichés tartalmakat felszínre hozza, segítse azokat érzelmileg átélni, feldolgozni.

Az emberi psziché legmélyebb rétegei képekben, analógiákban, érzésekben, szimbólumokban vannak jelen, vagyis a tudatalatti világunk a művészetek által, segítségével kerül felszínre. A lélek mélyéről nemcsak a fájdalmas emlékek, hanem az emberi kreativitás is utat tör.

A művészet és a tudomány tehát oly szükségesek, mint a kenyér és a víz, sőt még szükségesebbek. De ez a tevékenység csak akkor gyümölcsöző, ha nem arrogál jogokat, hanem csak kötelességeket ismer -vallja Tolsztoj.

A műalkotás abban segít bennünket, hogy dönteni tudjunk lényeges és lényegtelen dolgok között, hisz tudhatjuk: Az irodalom teljesen haszontalan: egyetlen haszna, hogy élni segít - írja Claude Roy.

1.3.	Irodalom, a gyógyító művészet

Emberi válsághelyzetekben, válaszúton hűséges segítőtárs az irodalom. Nincs annál szebb hivatása az irodalomnak, mint a szóból építkező művészetnek, hogy átsegítsen az emberi élet buktatóin. Egy-egy megoldhatatlannak látszó helyzetben olvasott vers már hangulatánál fogva gyógyír sebeinkre, a könyvek pedig a maguk mondanivalóival irányt adnak, s a nehézségek megoldásában segítenek.

Az emberhez legközelebb álló irodalmi műfaj a mese, mely sajátosságaival megérinti az emberi lelket, példáival útmutatást ad a legbonyolultabb problémák megoldására is. Ezzel gyógyít, s ezzel szolgálja a célt, az emberi lélek harmóniájának helyreállítását.

A szavak erejébe vetett hit egyidős magával az emberrel. A szóbeliség korában a közös mesélés, a mítoszok, legendák, történetek elbeszélése, meghallgatása eszközként szolgált a lelki egyensúly fenntartásához.

Amióta olvasnak az emberek, azóta tudják, hogy a könyvek hatással vannak személyiségükre, lelkűkre. Hangulatváltozásokat idéznek elő, katarzis élményt adnak, felszabadítanak, vagy mélyen elgondolkodtatnak. A könyveknek mindig is volt önsegítő szerepük. Az első ilyen önsegítő könyvnek a Bibliát tartjuk, hiszen egy bizonyos megközelítésből életvezetési tanácsok gyűjteménye, de a legkülönfélébb lelki vívódásokra is választ kaphatunk belőle.

A könyvet Ozimandiasz egyiptomi király már Krisztus előtt gyógyszernek nevezte. Az ókori Théba könyvtárának bejárati ajtaján a következő felirat volt olvasható: „A lélek szent helye” Hasonló felirat fogadta az alexandriai könyvtár látogatóit is: „Psyches latreion” - a lélek orvossága. Apollón, az orvostudomány görög istene a költészet patrónusa is volt. A római orvosok is úgy találták, hogy a mesélés jót tesz a betegek lelkének.

Platón ugyancsak felismerte, hogy az irodalom érzelmi és fizikai erőt ad. Arisztotelész az irodalom szent ereje kapcsán szólt az olvasás lélekre gyakorolt hatásáról. Kifejtette, hogy a muzsika, a költészet és a drámatisztító hatása az, ami a „derű örömére” vezet. A tragédiák az egész görögül beszélő világot bejárták. Athénbe özönlött a környező falvak és városok népe, sőt a távoli államok is küldtek követeket azokra az ünnepekre, amikor a színielőadások folytak: a tél végi és a tavaszi Dionysiákra. A tragédiák szerzői szörnyű bűnökről írtak azzal a céllal, hogy megtisztítsák tőlük az embereket.

Hegedűs Géza szerint: „...az embert az irodalomban szembesíteni kell saját titkolt, szégyelleni való vagy éppen bűnös vágyaival, káros ösztöneivel, hogy elriadjanak tőlük.” (Hegedűs, 1978:43)

A lelki egészségért való mesélésnek, olvasásnak nemcsak Európában voltak hagyományai, hanem a messzi Indiában is felfigyeltek rá. A hagyományos hindu orvoslásban a lelkileg beteg embernek a meditációhoz egy, a saját benső problémáit visszatükröző, kínzó kérdéseire választ adó mesét adott gyógyírként az orvos. A mese két utat is megnyitott a szenvedő lélek számára. Az egyik a gyógyulás felé vitt, a másik az Önvalóhoz. Tulajdonképpen a lelki zavarok gyógyítására válogatott olvasmányanyaggal zajló irányított meditációt alkalmaztak, amit tekinthetünk a biblioterápia, meseterápia legrégebbi példájának.

Magyarországon az első kezdeményezések a XIX. század közepén jelentek meg. A Magyar Hírlap 1852. június 8-án megjelent számában a cikk szerzője a következőket írja: Aki súlyosabb betegségben sínylődött, vagy ily betegek közül figyelmes szemmel forgolódott, kétségkívül tapasztalta, nagy kín a munkaszeretö emberre nézve azon tétlenség, mely őket mindaddig lekötve tartja, míg új erőre vergődik. Az ily üdülőfélben lévő beteg, más foglalkozás, vagyis szórakoztató olvasmány hiányában mindig csak szánandó állapotáról gondoskodik, nekibúsul, s úgy óhajtott felgyógyulását

legkivált önmaga akadályozza. Ezért sürgeti a könyvtár létrehozását a szerző a pesti Rókus kórházban.

Az Orvosi Hetilap 1858. évi 27. számában Töredék a budai magánőrüldéböl című írásában dr. Lyckovics János tanársegéd írja: „...nem feledhetni ki a gyógyhatányok közül zenét, úgyszinte a színi előadásokat, melyekben a betegek részére van olvasóterem, célszerű könyvtár, több rendbeli lap, tekeasztal, zongora stb, melynek engedélyeztetése az orvostól függ, ki ezáltal tartja fenn magának a szükséges vonzalmat.”(In: Batári, 1981:2/103)

Nossrat Peseschkian: A tudós meg a tevehajcsár. Keleti történetek - nyugati bajokra c. művéből megtudhatjuk, hogy a közel-keleti országokban a szórakoztatás mellett a történetek, mesék mítoszok, fabulák, példázatok, később a szépírók művei eszközei voltak az úgynevezett „népi lélekorvoslásnak”, amelyeket az emberiség időtlen idők óta előszeretettel használt. Az irodalom egyfajta lelki támasz szerepét töltötte be, ugyanakkor tájékoztatott, ismereteket közvetített, jó tanácsokkal szolgált és fegyelmezett, hozzájárult az egyén azonosságtudatának kialakulásához. Legismertebb példa erre Seherezádé, aki ezeregy éjszakán keresztül mesélt Sahriár királynak, egy megcsalt, bosszúra éhes férjnek, amíg annak lelkében le nem csillapodott a bosszúvágy, a féltékenység. Az Ezeregyéjszaka című mesegyűjtemény kerettörténete felfogható egy lelki beteg uralkodó mesékkel véghezvitt gyógyításaként is.

2.	A mese

Nem könnyű a mesékről beszélni. „A mesékről szándékozom szólni, pedig tudom, hiányos felszereltséggel bocsátkozom kalandos vállalkozásba.” (Telkien J.R.R., In: Tree und Leaf) kezdi mesékről írt esszéjét J. R. R. Telkien. Rudolf Steiner a következőképpen ír ugyanerről a témáról: „Merész dolognak tűnhet, a meseköltészetről beszélni a szellemtudományos kutatások fényében. Egyrészt, a tárgy nehézsége miatt: Mert azokat a forrásokat, amelyekből a mesék, a valódi, az igazi mesék erednek, az emberi lélek olyan mélységeiben kell keresnünk, amelyekig csak bonyolult és hosszú úton juthatunk el, az általam gyakran ismertetett szellemi kutatásmódszerek segítségével... Másrészt, éppen a meseköltészet varázsával szemben különösen erősen érezzük, hogy a mese lényegének fogalmi megközelítése megsemmisíti a mese elementáris, eredeti hatását a lélekre, vagyis magát a mese lényegét.” (Steiner R., ea. Berlin, 1913. febr. 3-6. között) Steiner rámutat a két alapvető nehézségre: Az egyik, hogy a valódi, az igazi mesék forrásai igen távol esnek a lélek hétköznapi tartózkodási helyétől. A másik, hogy óvakodnunk kell attól, hogy a mesét elemezzük, „halálra analizáljuk.”

„Aki bátran közeledik a meséhez, az egy különleges, tiszta örömhöz közeledik. A mesével való helyes foglalkozás nem más, mint ennek az örömnek a kalandos felfedezése... Honnan jönnek a mesék?... Móra Ferenc igen gazdag és mulatságos gyűjteményt közöl arról, micsoda hihetetlen utakat jár be egy-egy mese térben és időben. A legkülönbözőbb irodalmi, mitológiai és gyakran teljesen profán elemek keverednek a népmesékben színes összevisszaságban. De Móra igen jól tudja, hogy az ilyen kutatás végső soron nem adhat felvilágosítást arról, hogy honnan is erednek a mesék. Hiszen minden leírt esetben valami már adott, ami aztán átalakul, módosul. „Hogyan került tehát Jeruzsálem alapításának legendája a

kunágotai búzamezőkre, és hogyan szépült ott magyar teremtés -mondává?’’ - kérdezi Móra az egyik meghökkentő metamorfózisra utalva. „Hát úgy - folytatja -, hogy a mese is mind istenáldotta búza. Valahol kihajt, fölmagzik, szétpereg, madár felkapja, szél szárnyára veszi, s viszi hetedhét ország ellen, évezredeken és világrészeken keresztül.” Igen, a mese istenáldotta búza. Talán valóban ez a lehető legpontosabb tudományos megállapítás a mesék eredetéről. Gyakran hallani, hogy a mesék- a népmesék - a néptől származnak. De hát ki az a nép? Hogy talál ki egy nép egy mesét: Mert az, hogy a nép adja-viszi a mesét, az még csak követhető. De hogy kezdődik el az egész? Akármilyen messzire nyúlunk vissza, már mindig valami adottat találunk. Feltételes nyugvópontokat lehet találni, de minden homokdűne mögött ott sejlik már a következő - mint Thomas Mann-nál a József és testvéreiben.” (www.itec.uni.klu.ac.at/-laslo/Antro/A mesekrol.pdf. 2010.06.14.)

A mese szó „mes” alakja ősi, ugor korra vezethető vissza, mese, monda jelentéssel. Az „e” kicsinyítő képző már a magyar nyelv külön életében kapcsolódott hozzá.

A XIV. században „találós kérdés”, „talány”, „példázat” jelentéssel, a XV. században „kitalált történet” jelentésben használták. A XVI. században különbséget tesznek a fabula, vagyis kitalált, hazug történet, illetve história, igaz, megtörtént esemény elmondása között. Erdélyi János az 1946-48 között íródott Népdalok és mondák című művében a mondák közé sorolja, és csak az 1855-ben megjelenő Magyar népmesék című mesegyűjteménye nyomán használjuk a mai jelentésben a két fogalmat.

A népmese meghatározása nehéz, hiszen nagyon sokféle szempont szerint lehet megragadni a lényeget. A Magyar néprajzi lexikon a szóbeliség szerepét emeli ki: „szóbeli elbeszélő költészet legnagyobb műfaji csoportjának egyike.”(Magyar néprajzi lexikon, 1980: 739)

-21-

A Révai új lexikona a műfaji besorolásra helyezi a hangsúlyt: „szűkebb értelemben prózai vagy verses kisepikái alkotások műfajcsoportja, tágabb értelemben a fantasztikus irodalom műfajcsoportja, [...] költőien megformált prózai alkotások.” (Révai új lexikona XIV, 2004:397) A Magyar értelmező kéziszótár meghatározása szerint a mese: „Csodás elemeket tartalmazó, naiv hangú, költött elbeszélés.” (Magyar értelmező kéziszótár, 1972:950)

Ugyanígy a költött voltát emeli ki a Magyar irodalmi lexikon: „E szó a közhasználatban közös neve minden költött eseménynek, különösen pedig az olyan elbeszélésnek, amelynek költött volta élesen szembeötlő.” (Magyar irodalmi lexikon, 1926: 561) Az Akadémiai kislexikon adja a legrészletesebb magyarázatot, amely már a tartalmi jegyekre is kitér: „...irodalmi műfajcsoport. Alkotásai fantasztikus - csodás elemekkel átszőtt, időben és térben is fiktív körülmények között játszódó eseményeket ábrázolnak, hősei is többnyire elvont típusok és képzeletbeli lények.” (Akadémiai kislexikon II, 1990:184)

A mese ősi kincse az emberiségnek. Témái, motívumai csodálatos vándorlásra képesek. Vándorlásaik során nem ismertek sem időbeli, sem földrajzi, sem nyelvi vagy politikai határokat. A mesék azok a történetek, melyekben tovább él a valamikori archaikus társadalom valamennyi tudásának, ismeretének, szokásának megmaradt töredéke. Egy elfeledett tudás, mágikus világlátás meglétének lehetőségére világítanak rá, ami fogalmi eszközökkel nem megragadható tudás. Ismeretforrás a mese abban az értelemben, hogy a mese-világ a valóság tényeinek, rejtett összefüggéseinek leképezése, modellezi saját valós világunkat, és szimbolikus formában egy belső utat mutat. Történései olyan archetipikus viselkedési minták konkretizálódásai, amelyek függetlenek a történelmi kortól, egyetemes érvényűek. Tehát minden ember számára hozzáférhetőek, de azt is jelenti, hogy mindenki számára más és más üzenetet hordoznak.

A csodás, fantasztikus világ a mítosznak és a mesének egyaránt sajátja, valamilyen emberi léptéken túlmutató világ ez. „A meséket az ember metafizika iránti igénye hívja létre. Él bennünk egy vágy, egy kívánság, egy igény, hogy létezzen egy olyan ország, birodalom, világ, ahol felfüggesztődnek a hagyományos értelembe vett logikai, erkölcsi egyáltalán bármiféle alapelvek - az abszolút szabadság világa ez. A transzcendencia értelmében: kell legyen egy olyan végső alapelv, egy minden létezést, minden törvényt garantáló felsőbb hatalom, aki/ami biztonságot ad. Azért, hogy álljon az ember mögött, hogy megakadályozza a puszta semmibe való belezuhanást. Az ember kozmoszban elfoglalt helyét keli megvizsgálnunk ahhoz, hogy magyarázatot kapjunk erre az igényre. [...] A mesevilág, a fikció a világa, a fantázia birodalma.”(Lovász, 2004:35-36)

„A világba vetett ember alapmeghatározottsága a (tárgytalan) szorongás: ennek feloldására nyújt lehetőséget a fantázia.” (i.m.: 39)

A mesék világa igazságos, mégis izgalmasabb, veszedelmesebb, vadabb világ, mint a valóság. Olyan elképzelésekre, vágyakra nyújt lehetőséget, amelyek a mindennapi világban akadályba ütköznek. Pl.: menekülés a betegségtől, fájdalomtól, haláltól. A mese hősével együtt a befogadó is legyőzi mindezeket a nehézségeket. A mese világa olyan világ, amelyben a realitás és az irracionalitás egymás mellett és egymást kiegészítve léteznek. „Minden mesének ugyanaz az ősmintája: a rendnek a Káosz felett aratott győzelme.” (i.m.: 48)

„...a mese: irodalom. A válogató megformálás, világteremtés, a világ újraértelmezésének, újrastrukturálásának értelmében művészet is. A jelen művészete: a mesevilág az elmesélés (hallgatás) olvasás pillanatában teremtődik meg, és a mese befejeztével meg is szűnik. ” (i.m.: 35)

Kommunikációs modellnek is tekinthető a mese, mivel kapcsolat jön létre a mesélő és a hallgató között, s ekkor a poétikai funkció jut szerephez.

Ugyanakkor a közlő, tájékoztató, tehát a referenciális funkció éppúgy jelen van, mint az emotív jellegű funkció.

A konatív, a felhívó, befolyásoló jellegű funkció a mese mondójára és hallgatójára egyaránt irányul, cselekedeteiket, gondolataikat befolyásolhatja, vagyis életforma-közvetítő értéke van. Fölfoghatjuk a mesét többdimenziós szövegműként is. Összefoglalva tehát, a mese: kollektív alkotás, orális költészet, csodás elemekkel átszőtt, fantasztikus lényeket szerepeltető, fiktív körülmények között játszódó, a valószínű és a valótlan határait egybemosó, kerek, egész, zárt alkotás. Vándormotívumokból építkező, mély szimbolikájú, ősi tudattalan hordozója, prózai vagy verses formájú, komplex jelegyüttes. Kommunikációs modell, többdimenziós szövegmű, értékközvetítő alkotás.

2.1.	A mese szerepe az ember életében

Hazánkban évszázadokon keresztül szerves része volt a család és a faluközösség életének a közös mesélés, éneklés, történetmondás. Hasonlóan a világ többi részéhez, ennek fő szerepe - a szórakozás mellett -az volt, hogy szabályozza az emberi együttélés, a viselkedés normáit, lelkierőt, lelki támaszt és vigasztalást nyújtson.

„A mese megkap, gondolkodóba ejt, elbűvöl vagy megdöbbent, és a jó mesélő úgy játszik a hallgató érdeklődésének szálain, mint Orfeusz a maga bűvös citharájának húrjain. Minden akkorddal vele rezeg egy-egy húr a hallgató lelkében is. [...] Gyerek is, felnőtt is, ma is, régen is, mindenkor szomjúhozta a mesét.”(Nádai, 1999/4: 36)

„A mese régi, kezdetleges formájában a kultúra küszöbe előtt bolygó ember epikája volt. Minden irodalmi megnyilatkozás őse. Elbeszélő műfaját át-meg átszőve lírai és drámai elemekkel. Tárgya: a csodás elemekkel ékesített történet; de ennek forrása az érzelmektől túlfűtött képzelet és a félelmet, akadályt nem ismerő akarat. Alapmotívuma, a történés kiindulópontja valami megrázó érzelem: a szeretet, harag, öröm, szomorúság. Cselekményét a jó- és rosszakarat összecsapása viszi előre. ” (Zilahi, 1998:20)

Megtaláljuk bennük a régi, mágikus hiedelmeket, a hagyományokat, de ugyanakkor lelkünk, tudatalattink legféltettebb titkait is. A mese megmutatja azt is, hogyan kell embernek lenni a világban. A mese mindig egy szebb, boldogabb jövőt tár a hallgató elé. A mesehősök nem másokat győznek le, hanem önmagukat és a bennük lévő rosszat. A mese célja, mondanivalója, hogy a nehézségeket nem lehet elkerülni, a jutalom, a gazdagság elnyerhető, csak küzdeni kell érte. Ezért is volt olyan nagy szerepe a régi kor embere számára.

Fedics Mihály, Szabolcs megyei mesemondó így beszél a régi időkről: „Régiben nem vót lámpa, a fonóba is kandallónál tűz világlott, azt ülték körül az asszonyok. [...] Összejöttek a férfiak is. Gubájuk volt mindnek, összehajtogatták, a ház földjére letették, oszt ráült vagy pediglen némelyiknek tetszett, elterítette, oszt ráhasalt. Danoltak ezek a férfiak, mesélgettek ott a földön. Csendesség vót.” (http://mek2.nüf.hu, 2010. dec. 20.)

Várták a mesét ősszel a fonóban, nyáron az eperfa alatt, csillagos nyári estéken a szérüskertek alján. Meséltek kukoricamorzsolás közben, tollfosztáskor vagy a közös kosárfonáskor. Családi körben a hosszú téli estéket is a mesék és más történetek elmondásával rövidítették meg. A kemence melegénél, a pislákoló lámpa fényében a nagyapa vagy a nagyanya meséjére figyeltek a gyerekek.

Arany János írja a Családi kör című versében:

„Körül az apróság, vidám mese mellett,

Zörgős héjú borsót, vagy babot szemelget,

[...]

'Nem mese ez gyermek’, - így feddi az apja." (Arany, 1973: 153-155)

A mesemondás és -hallgatás a mindennapi nehéz munka mellett közös szórakozást, szépségélményt is jelentett a régi idők emberei számára.

A természettől el nem idegenedett ember láttára zöldül ki a fa, látja az élet megannyi csodáját, melyben sajátos kettőség van: a felismerhető realitás, de egy kicsi irrealitás, ami nem ismerhető és érthető meg, és ez a csoda. A csoda viszont nem képzelhető el a legmélyebb reménytelenség és legszorongatottabb helyzet nélkül. Amíg lesz emberi szenvedés, már csak a csodával lehet gyógyítani.

A csoda belép az életbe ahányszor csak kell, ahányszor a hős az élet legmélyebb pontján van. A csodának lélektani realitása van. Az emberi lélek nem nyugszik bele abba, hogy az ember gyógyíthatatlan beteg, hogy a halál végleges pontot tesz az ember életére, s elragadja a szeretett lényt az életünkből. Az életösztön találja meg az utat a csoda felé.

A népi lélek elviseli a tragikus életérzést, vállalja azt, képes belenézni a lét mélységes szakadékaiba, de nem zuhan bele soha; az utolsó pillanatban mindig felcsillan a remény. Erre szüksége is van, hogy tovább tudjon élni. Thomas Mann: József és testvérei című művében ezt írja: „A remény ott virít legpompázóbban, ahol legsoványabb a talaja.”

A mi világunkban a mesék legfogékonyabb befogadója a gyermek. A mese világa a gyerekek világa. Ez az a világ, amely legközelebb áll a gyermeki gondolkodáshoz.

„A mesék világa nem a gyermek fantáziáját tükrözi, hanem a gondolkodását; azt a képet, amit környezetéről - amely tele van jó és gonosz óriásokkal, tündérekkel és vasorrú bábákkal - alkot, és azokat a hipotéziseket, magyarázó elveket, amelyek ennek a (más módon felfoghatatlan) világnak a működését számára érthetővé teszik.” (Ranschburg, 2001/IV/2: 90)

A meseszereplők egyszerű jellemvonásokkal rendelkeznek: vagy jók vagy rosszak, nincs átmenet, mint ahogy a gyerekek számára sincs, hisz az ő gondolkodásmódjuk is ilyen végletes. Szereplőtípusokkal találkoznak, ezáltal könnyebben megy az emberek és a világ megismerése. Fejlődik képzeletük, a mese hallgatása során belső képeket alkotnak, amelyek segítségével belehelyezkednek a hallott világba. A kettős tudat nagyon fontos a fejlődésükben, az életükben, ennek segítségével tudják megoldani problémájukat, feloldani feszültségeiket. „A gyermek számára a mese az igazi valóság, az, amihez igazítja és méri a többi előtte megjelenő tényét a w/ágnak. "(Honti, 1975:10)

Lázár Ervin szerint: „Van jó irodalom, meg rossz irodalom. Ugyanez vonatkozik a mesére is. De nem kell minden mesének tanmesének lennie. Az irodalmi műveknek az a céljuk, hogy valamit megmozdítsanak, valamit ott legbelül. Ez a mese célja is. Az embert rá kell ébreszteni szellemi lény voltára. Azt szoktam elmondani a gyerekeknek, hogy a mese egy fél alma. Az író leírta, és jön az olvasó, hozzáteszi a másik felét, akkor lesz teljes. És - mert mindenki mást szűr ki ugyanabból az írásból - az almák soha nem lesznek egyformák. És ez így helyes." (http://www.kisalf0ld.hu 2005/11: 26)

A gyermekkorban hallott, olvasott mesék sírig elkísérik az embert. Sivár lenne a gyermekkor mese nélkül. A mai tudományközpontú, racionális, erőszakos világunkban nagyobb szükség van rá, mint bármikor. Segítséget adnak az életben előforduló konfliktusok helyes megoldásához, s ezzel erősítik a gyermek kötődését a családhoz.

„A gyerek és a neki mesélő szülő között olyan kapcsolat teremtődik, amely nélkül szerintem nem érdemes élni, és azt a szülőt, aki nem tudja, milyen fontos ez, rá kellene kényszeríteni arra, hogy meséljen a gyerekének. Majdnem teljesen mindegy, mit és hogyan mesél, fölolvashat mesét vagy népmesét, mesélhet fejből neki, ki is találhat egy történetet, az a fontos, hogy ez a varázskor meglegyen a két ember között, mert akkor ott valami nagyon fontos elindul, érik.” (http:Zwww.oki.hu, Gyori-Nem 2010/6:12)

A mesét szerető és sok mesét mondó szülő segíti gyermekét, s a mesék által még jobban megismeri. Az sem baj, ha a gyermek minden este ugyanazt a mesét akarja meghallgatni, hiszen így jobban megérti, s feldolgozza azt a problémát, ami foglalkoztatja. Mindig azt a mesét meséljük, amit a gyerek szeretne hallani.

„A mesei szerkezetben rejlő hasonlóságok ellenére sincs két egyforma mese: ugyanazon problémát mindegyik történet másként dolgoz fel. A problémafeldolgozás során azonban egy valamit nem lehet szem elől téveszteni. Azt, hogy a történet elején megbomló egyensúlyt (pl. valaki meghal vagy elrabolják; valamit ellopnak; a hősben ellenállhatatlan vágy ébred valami vagy valaki iránt) helyre kell állítani. A mese egyik terápiás értéke abban rejlik, hogy minden történet az egyensúlyhoz (egészséghez) vezető utat mutatja meg, mégpedig azzal a felhívással, hogy nem megszenvedni kell az egyensúly megbomlását, hanem - akár szenvedés árán is - helyreállítani. A történetekben megtalálhatók a gyógyuláshoz és a testi folyamatok egyensúlyának fenntartásához szükséges tanítások... Vagyis a mese nem azt állítja, hogy elég visszaszerezni azt, amit elveszítettünk, hanem azt, hogy maradéktalanul le kell számolni azzal, ami veszélyezteti az egészségünket."(Boldizsár, 2004: 20-21)

Láthatjuk tehát, hogy a mesék mentálhigiénés funkcióit is betöltenek mindamellett, hogy élményhez, az alkotás élvezetéhez is juttatják a mesék hallgatóit.

Illyés Gyula szerint: „A művészet nem ismer korhatárt. Ezekben a 'fiataloknak való', 'kitalált' történetek részleteiben sincs semmivel több kitalálás, mint egy komoly regényben vagy versben. Sőt, ha azt vesszük, hogy a költött dolgoknak mennyi belső közük van a valósághoz, a mesékben több a megfigyelés, a tapasztalat: minden, amit a lélek kifejezésre és közlésre érdemesnek tart, mint a legnagyobb költők alkotásaiban.” (Illyés, 1984: 27)

„Mint gyermek, aki már pihenni vágyik és el is jutott a nyugalmas ágyig

még megkérlel, hogy: 'Ne menj el, mesélj’-

(így nem szökik rá hirtelen az éj) s míg kis szíve nagyon szorongva dobban, tán ő se tudja, mit is kíván jobban, a mesét-e vagy azt, hogy ott legyél.... ”

(József A., 1980:425)

A mese fontosságát, jelentőségét József Attila versének részlete is tükrözi. Mit jelent a mese a gyermeknek? Kedvenc történetének elmesélését, másrészt nyugodt, harmonikus együttlétet a szülővel. Ahogy Sütő András a Megtartó család dicséretében állítja: E földi vándorúton ama bizonyos hamuban sült pogácsa a család. Jó szava, szelleme, védőszentje a mesebeli hősnek. Aki nélküle indul, nagyobb veszedelmek közé kerül, sebezhetőbb minden tekintetben. Némelykor épp legutolsó menedékünk.... A család az, ahol zúzmarás időkben ünnepelhető a titok: az együvé tartozás tudata. Annak a kisgyereknek, akinek sokat mesélnek, és ingergazdag környezetben él, sokkal fejlettebb a képzelete, erkölcsi értékítélete, gazdagabb a szókincse. A mese a szociális fejlődés elősegítője is, benne a gyerek az ember és a közösség kapcsolatát is megfigyelheti. Minden mese egyetemes emberi problémát érint, természetességgel beszél az élet nagy kérdéseiről, a születésről, halálról, féltékenységről, gyűlöletről, haragról,

szerelemről. A gyerek a mesében megoldási javaslatokat talál kínzó problémáira, erősíti önbizalmát, hitét önmagában.

Levezeti a gyerek feltörő agresszióját, feloldja belső feszültségét. Bátorságot ad, helyes értékrendet alakít ki, a mese segítségével könnyebben eligazodik bonyolult élethelyzetekben, menedéket talál a magány ellen. Ezzel az érzéssel a mai gyerek nagyon korán találkozik. Általa a gyerek olyan ismeretekhez jut, amelyeket nem közölnek vele. Hallhat az elmúlásról, a halálról, hisz’ a mese nem ígéri az örök életet, rádöbbenteni arra, hogy az élet véges. Mintát ad a felnőtt kor eléréséhez, csak akkor válik igazán felnőtté, ha leszakad a szüleiről. Ez az út azonban göröngyös.

A mese nem vezeti félre a gyereket, megmutatja, hogy létezik az életben rossz, találkozunk szörnyekkel, boszorkányokkal, de megérti azt is, hogy a veszélyeket, akadályokat le lehet győzni. Azonosítja magát a hőssel, aki mindezekkel szembeszáll, s megtalálja a kiutat a legkilátástalanabb helyzetekből is.

Rádöbben, hogy mindig van segítő, aki átsegíti az akadályokon. Észreveszi, hogy létezik testvérféltékenység (rajta kívül is), de ezt le kell tudni győzni.

A mese végeredményben szimbólumok rendszere, melyek az életet tanítják. A szimbólumok hol egyértelműek, máskor elrejtőznek, rejtett tartalmuk csak éles megfigyeléssel bújik elő. Végkicsengése a jó és rossz harca, amely a jó megérdemelt győzelmében jut kifejezésre.

A mesehallgatás módot nyújt a szülővel való kérdés-felelet helyzetre. A gyermek, ha édesanyja ölébe bújhat, mellette sohasem olyan hátborzongatóak a történetek, mert kettejük között párbeszéd szövődhet. Akár meg is változtatja a mese nemszeretem mozzanatát. Hogy a mesemondás hogyan kapcsol össze két embert, s hogyan alakíthatják

mindketten a történetet, azt Goethe édesanyjának visszaemlékezéséből is láthatjuk:

„Majdnem fölfalt a szemével, és ha valamelyik kedvencének sorsa nem úgy alakult, ahogy ő kívánta, láttam az arcán, mennyire haragszik vagy, hogy a könnyével küszködik. Néha közbeszólt, például azt mondta: Mama, a királykisasszony akkor sem megy hozzá ahhoz a nyomorult szabóhoz, ha az megöli a sárkányt! Ilyenkor abbahagytam, és a következő estére halasztottam a katasztrófa bekövetkezését. Az én képzeletem működését tehát gyakran kiegészítette az övé; és amikor másnap az ő elképzelései szerint alakítottam a mesehősök sorsát, mondván: 'Jól sejtetted, valóban így történt’, nagy izgalomba jött, szinte láttam, hogy ver a szíve.” (Bettelheim B., 1988:214)

Láthatjuk tehát, ha egy szülő ilyen szellemben mesél a gyerekének, s átéli mindazokat az érzéseket, melyek a gyereket foglalkoztatják, akkor a mesehallgató gyerek úgy érzi, hogy megértették őt, elfogadják kívánságait, szorongásait, reményeit. Bettelheim a mesehallgatást, a mese képeinek befogadását a magvetéshez hasonlítja, „...a jó talajba hullott magvakból gyönyörű virágok és sudár fák sarjadnak - azaz elfogadtatnak fontos érzelmeket, elősegítenek felismeréseket, táplálják a reményt, és csökkentik a szorongást -, s ezáltal mind pillanatnyilag, mind hosszabb távon gazdagítják a gyermek életét. ” (i.m.: 214)

S hogy milyen lelki szegénnyé válhat egy felnőtt, aki elfelejtette, s képtelen visszaidézni gyermekkorát, azt Sütő András: Gyermekkorom tükörcserepei című írásából tudhatjuk meg. Nagyapa unokájával az állatkerti kőparipa hátára ül, hogy a mese varázslatával az a fellegekbe repítse őket. A fél világot bejárják, mikor egy haragos felvigyázó felelősségre vonja őket a kihágásért, de nagyapa nem hagyja magát:

„Elvittük a lovat? Elvittük. Visszahoztuk a lovat? Visszahoztuk. Itt van, vegye számba, kólikát nem kapott, a lába töretlen, és fújja fel, mert

nélkülünk semmit sem ér, pókos lábú gebe és földhözragadtság. A táltos lovak bennünk vannak, megértette? [...]- Fusson szegény. Valamikor ő is megfordult a fellegek között. Csak elfelejtette már.’’ (Sütő, 1982:114)

A mese, az irodalom egész életünkben elkísér, nevel bennünket. Segít életünk problémáinak megoldásában, az emberi együttélés nehézségeinek leküzdésében. Bettelheim írja: „Minden mese olyan varázstükör, amely belső világunk valamelyik összetevőjét tükrözi, és azt az utat, melyet meg kell járnunk, hogy eljussunk a éretlenségtől az érettségig. Aki hajlandó belemerülni abba a mély igazságba, melyet a mesék közölnek velünk, először csak egy mély, csöndes vízfelületet fog látni, amely saját képét tükrözi vissza; rövidesen azonban felfedezi a mélyben lelke belső zűrzavarát, de meglátja azt is, milyen úton nyerheti el a békét önmagával és a világgal: küzdelmeinknek ugyanis ez a jutalma.” (Bettelheim B.,1988:439)

2.2.	A népmese kialakulásának folyamata

Népmeséink keletkezése a régi idők homályába nyúlik vissza, hiszen a honfoglalás idejéből is maradtak ránk emlékek. Anonymus Gesta Hungarorum című művében tesz említést a „parasztok hamis meséiről és regösök csacsogó énekei’-ről, (Magyar néprajz V, 1988: 66) melyek alkalmatlanok arra, hogy a magyar nép belőlük ismerje meg a történetét, mégis felhasználja őket, így bennük a népmesék elődeit ismerhetjük meg. Temesvári Pelbárt a XV. században írt Igazság és Hamisság című története szintén a néptől eredeztethető.

A XVI. században a katolikus papok és a protestáns prédikátorok üldözték a nép között élő, általuk költött fabulákat, amelyek királyfia Kis

Miklósról s más hasonló hősökről szóltak. Ezek a fabulák valószínű népmesék voltak, melyek a nép ajkán továbbéltek, kiteljesedtek.

A XVIII. században kezdték gyűjteni népköltészetünk alkotásait. Kezdetben még nem kidolgozott módszerrel, gyakran dolgozták át a meséket többféle okból. Egyrészt azért, hogy érthetőbb legyen, másrészt pedig azért, hogy kihagyjanak belőle olyan kifejezéseket, melyeket nem tartottak megfelelőnek. Ennek következtében előfordult, hogy nem a nép nyelvét, hagyományait, gondolkodásmódját megőrző, gyakran a mese cselekményét is leegyszerűsítő történetet kaptak.

Régen a mesék felnőttekhez szóló történetek voltak. „A mese a nép költői szórakozása, melyet képzelete játékával tudatosan űz. [...] a mesében sohasem hisz, csak kedves kis játéknak tartja maga is.” (Révai nagy lexikon XIII., 1915: 650)

A mesemondás meghatározott szabályok szerint folyt. Nem volt ugyanis mindegy, hogy ki kiknek, mikor és hol mesélt. Általában a férfiak meséltek különböző munkaalkalmakkor: kukorica- és tollfosztás, kapálás, dohánylevél simítás, disznótorkor, a fonóban, a katonaságnál.

Nők csak nőknek mesélhettek, de csak akkor, ha férfi nem volt jelen. A mese cselekménye folyt, átalakult a jelenlévők közbeszólásainak hatására, de a mesélő a hallgatóság összetételéhez is alkalmazkodott. így alaptörténetekről beszélhetünk, melyeket a mesemondók variáltak, változtattak. Megfigyelhető a motívumok vándorlása, megjelenése más népek meséiben, de vannak olyanok, amelyek csak a mi népmeséinkben vannak jelen.

A magyar mesének egyik ismert jellemvonása, hogy a hős gyakran a legkisebb fiú, ami szemben áll az elsőszülöttet megillető kiemelt szereppel, de ugyanakkor szoros összefüggésben van a magyarok hiedelemvilágával, történelmével.

A népmese eredetét tekintve tehát a következő meghatározásra juthatunk: „A népmese alkotója nem ismert, hagyományozódás során válik folklór-alkotássá, variánsokban él, a mesemondás alkalmat és közönséget igényel.”(Révai új lexikona XIV, 2004:397)

E tudományosan megfogalmazott meghatározásnál többet mond számunkra Nisard, egyik neves irodalomtörténésze a világnak.

„Mikor betegség, kimerültség megtanított, hogy az életnek csak egy mértéke van: mikor eljutunk odáig, hogy reményeinkben is elvesztettük bizalmunkat; akkor visszajő a meseíró, aki mindezt előre tudta, aki mindezt el is mondja neki s vigasztalja őt, nem új csalódásokkal, hanem azzal, hogy baját valódi színébe állítja elé s megmutatja, mit lehet letördelni töviseiből a mások bajával való összehasonlítás által. A meseíró segít összegyűjteni emlékeinket. Visszaidézi életünket szemeink elé, a bánatot a múltnak hagyja, az örömek képével felmelegít.” (A francia irodalom története III, 1880:129)

Folytathatnánk a sort, íróink közül Illyés Gyula mondja: „Ha a mese magva egy embertől származik is, egy egész nép, sokszor több nép művészi és emberi ellenőrzésén, tapasztalatán át csiszolódik remekké. Egy nemzet gondolatjárásának leghitelesebb megnyilvánulása a mese.” (Illyés, 1984:27)

A mese! A mese a hős története. A hős pedig az ember legszebb teremtménye: mert félelem szülte az isteneket, a hősöket pedig a félelemfeloldó, iszonyt legyőző emberi bátorság, az élni akarás.

Az első hősök istenekkel, szellemekkel egyenrangú héroszok voltak. Ők az ember első barátai és jótevői. Földi anyától, de titokzatos isteni apától születtek. Ám túl szépek voltak, fényesek, hogy el ne tűnjenek éppen olyan titokzatosan, ahogyan az ember egére felkerültek. Majd táltos emberek jöttek a szegény kisemmizett ember segítségére, magányosan bolyongva a világon.

Ők szaporították meg lisztjét, kenyerét. Eközben az ember mind bátrabb és bátrabb lesz, maga veszi kézbe sorsát. Paktumot köt az ördöggel, hogy övé legyen a szépség és gazdagság, a földi élet minden értéke. S mikor már az ördögben sem lehet bízni, megszületnek a Csalóka Péterek, akik fortéllyal legyőzik még az ördögöt is.

íme, dióhéjban a színét változtató hős története. Nagy utat tett meg a mese hőse, míg a furfangos kópéig eljutott. Egyetlen hős ő, csupán színét változtatta, mert a mesei hős mindig mitikus; erre kötelezi az a küzdelem, melyet vívnia kell a gonoszsággal. Ugyanakkor mindig ember, mert emberi nyugtalanság űzi.

A mese az ember története, akinek hőssé kell válnia, hogy emberségét megőrizze. A mese! A mesék varázserejű füve jut eszembe, melynek hatására megnyílnak az ajtók, felpattannak a zárak, s a mesehős beléphet az aranyvárba, Tündérországba, kincsek kincsét rejtő barlangokba. Ilyen varázsereje van ennek a szónak is: mese úgy előttünk, mint a gyermekek előtt.

Vajon van-e olyan felnőtt, aki ha kezébe vesz egy mesekönyvet, ha gyermekének mesél, ha a gyermek meséjét hallgatja, el ne feledkezett volna az élet ezernyi gondjáról, s vissza ne gondolna saját gyermekkorának meseélményeire. Visszaemlékezve újra csak rádöbbenünk arra, hogy milyen sivár lenne a gyermekkor mese nélkül.

De ez csak emlék, a mese értékét nem csak ebben kell keresnünk.

A mesének egész életünkre nagy hatása van, éppen ezért a mese erkölcsi érték, melyet örökül hagytak ránk az elmúlt idők emberei. A mesében megmaradt mindaz, ami egyébként örökre elveszett volna számunkra: innen az ősember lelke szól hozzánk, hisz a mese régi, kezdetleges formájában a kultúra küszöbe előtt bolyongó ember epikája volt. Minden irodalmi megnyilatkozás őse.

Az ősmese eredeti alakjában elveszett, de legközvetlenebb sarjában, a népmesében él tovább. A népmesékben, amelyeket a képzelet s emlékezet játéka és megtartó ereje adott át egyik nemzedék a másiknak. Ebben a világban nincsenek társadalmi korlátok, itt nincs lehetetlenség. A nép, az egyszerű ember őszinteségének tisztasága ömlik el a mesén. Éppen ez az egyszerűség, őszinteség teszi a mesét értékessé a gyermek részére, hiszen ez áll közel a gyermekhez, ebben tud ő igazán eligazodni. Az egyszerűség mellett a leghatalmasabb erők működnek. Országok, emberek, állatok, események mozognak itt, csodálatos módon könnyedén. Ezt a mozgást, cselekvést kívánja a gyermek. Ez kell neki, ez a könnyed szökdelő, soha nem pihenő, mindig tovasiető, távolságot átteremtő cselekvés, mely fáradhatatlanul, minden okoskodás, pihenés nélkül viszi őt a földön, levegőben, barlangok mélyén, Tündérországon, boszorkánykunyhókon, üveg- és gyémánthegyeken át mindenfelé. A gyermek olyan, mint a mese világa, lelke a mese elevensége. Nem akar ő tapasztalni, csak cselekedni. Ez a gyönyörűsége. Az öröm, mely a mese cselekménye alatt eltölti a gyermek lelkét, legnagyszerűbb tényezője a fejlődésének.

A népmesék egy darab egyszerű, de valódi költészetet adnak - s éppen ezért a gyermek esztétikai ízlése, morális fejlődése is a mese hatása alatt fejlődik.

Csodálatos erővel dolgozik a mese a gyermekben. Már az ókor nagy szelleme, Arisztotelész is ismerte fontosságát, s még nagyobb teret kap napjaink pedagógiájában. Hiszen nincs egyetlen műfaj sem, amely az életet így együtt, egyben egyetlen bámulatos egységben fogná fel a maga tragikus és ugyanakkor optimista kicsengésében, mint a mese.

Ami véletlennek látszik, s ami a hőst ide-oda lendíti, mélyről a csúcsra, nem csupán mesei fikció, hanem sokkal inkább az emberi élet és lét ősi megragadása, a mese fontos stílusjegye. A létezést az élet és halál harcában, egymásba folyásában érzékelteti.

Ezt a kozmikus életérzést a természettel való szoros együttélés fejlesztette ki az emberben. A mesében a természet nem idegen és ellenséges. A nap, a hold, a csillagok, a víz, a fű, a virág megszólíthatók, kiismerhetők, segítenek és útbaigazítanak, ha a mese szereplői nem vétenek ellenük. Az ember része, alakítója a világnak, melynek törvényeit a mesében minden körülmények között tiszteletben tartja, s alkalmazkodik hozzá. Ha meg akarjuk érteni a mesének ezt az ellentétekben megragadó világigenlését, akkor csakis ebben a kozmikus egyetemességben érthetjük meg. így kell értelmeznünk azt is, hogy a mese nem valóság, hanem a valóság lényegének megragadása.

A mese a gyermekkor színvonalán képekben, eseményekben jeleníti meg azt, amit mindnyájan átélünk: az ember szereti az életet, fél a haláltól, s fontos a másik emberrel való szeretetteljes, emberi kapcsolat kialakítása. A mese világképe kozmikus, technikája szubjektív, célja szociális, (vö. Zilahi, 1994:44)

A népmese egyszerű s tökéletes művészetén kívül utánozhatatlan a népmesékben jelentkező népies nemzeti sajátosság. Mert a mesékben jelentkező sok azonos vonás, motívum mellett benne van az illető nép ízlése, s benne van a nép lelke, szíve, vágya, s ha át is vett más népektől mesei motívumokat, azt a maga felfogása szerint alakította, formálta. Elhagyta azt, ami nem felelt meg az ízlésének, s hozzátette azt, ami az ő hagyományaiban, ízlésében, szokásaiban s felfogásában gyökerezett.

A mese gyönyörködtetni, pihentetni akar. Az embereknek egy nehéz nap után szükségük van arra, hogy a napközben megbillent egyensúlyt - a rossz győzelmét, az igazságtalanságokat, kudarcokat, sikertelenséget-visszaállítsák. Ezért élnek együtt a mesében a csodás és reális elemek. A mesei történés helyéről és idejéről a legismertebb mesekezdő és záróformulák, valamint az ötös tagolású szerkezet vallanak, mégpedig, hogy a kalandok valahol a távoli, irreális időben és térben játszódnak.

Mert mi is az idő? Tesszük fel számtalanszor a kérdést, s nem kapunk rá kielégítő választ. „Nem ok nélkül gondoljuk - írta John Locke -, hogy a tartam, az idő és az örökkévalóság természetében valami nagy homályosság rejlik.” A homályosság egyik kézenfekvő oka, hogy túl sokféleképpen használjuk az idő kifejezést, miközben - s ez a dolog paradoxona - épp e sokoldalúság csábit a beszédre, sarkall a megértésre. Azt is jól érezzük: az idő mindennel összefügg, érzékszerveinkkel megfoghatatlan jelenség.

Annyira szétterjed, mindenbe behatol, s közben kifolyik a kezeink közül, értekezéseink nem is róla szólnak, hanem partikuláris jelenségről, másodlagos kérdésekről. Ugyanakkor, a társadalmi élet szinte bármely vonásáról beszélhetünk, ezzel közvetve közvetlenül az időt magyarázzuk. Elvontsága ellenére számunkra az idő közvetlen is, mert a halállal, az elmúlással és a születéssel társul. Mint Jorge Luis Borges mondja: „Egyfolytában születünk és haldoklunk. Ezért az idő problémája jobban érint bennünket, mint a többi metafizikai kérdés. Mert a többi absztrakt. Az idő problémája a mi problémánk. Ki vagyok én? Kicsoda bármelyikünk is?” (www.neprajz.hu/idoképek/pub.t 2010. jún. 16.)

A néprajz, az antropológia s néhány más társadalomtudomány az időt tapasztalati mivoltában tanulmányozza. Az óra nélküli társadalmak szociális idejét a természeti megfigyelések és a munkafeladatok mellett a rituális viselkedés szabja meg.

A nappalok és az éjszakák változása, az ébrenlét és az alvás biológiai szükséglete, a természet éledése, a hervadás és elhalás, amely után azonban új élet sarjad; mind-mind az ember ősi tapasztalata. Ezek a tapasztalatok, megfigyelések vannak jelen a mesében.

2.3.	A magyar népmese vizsgálata, megközelítése, módszerek

„Egyetlen műfaj sincs, amelyet olyan sokféleképpen vizsgáltak volna, mint a mesét, ezen belül is a népmesét."(Boldizsár, 1999: 72)

A mesekutatás területén több irányzatot, módszert különböztetünk meg. A földrajz - történeti irányzat képviselői szerint minden mese Indiából ered, a mesemotívumok innen terjedtek el a világban. Mások szerint viszont a mesemotívumoknak keleti, görög, kelta eredete van. A pszichoanalitikus mesekutatók (Freud, Jung, Bettelheim) arra az eredményre jutottak, hogy a mesék azért hasonlítanak egymásra, mert a meseteremtő lelki folyamatok a világon mindenhol egyformák. A Rudolf Steiner nevével fémjelzett antropozófiai iskola szerint a népmesék mélyebb szinten beavatási folyamatként örökítik meg az emberi életet. A típuskutató és katalógusíró iskola képviselői (Aarne és Thompson) a mesék folklorisztikai rendszerezését végezték el. A Vlagyimir Jakovlevics Propp-féle irányzat a varázsmesékre kidolgozott mesemorfológiára épít. A magyar mesekutatás nem régen vált világszerte elismertté Ortutay Gyula, Dégh Linda munkásságának köszönhetően, akik a budapesti iskola eredményeit terjesztették el.

A múlt században megindult a népmesék rendszeres gyűjtése, s a Grimm-fivérek az általuk összegyűjtött német mesekincset a természet éves működési ciklusával hozták kapcsolatba. Az éves ciklusban az évszakváltást tartották fontosnak, és ennek megfelelően egy négyes ritmusképletet próbáltak a mesékben visszakeresni. Sokan nem értettek velük egyet, köztük Arany László sem, aki 1867-ben a Kisfaludy Társaságban felolvasott székfoglaló beszédében sok ellenérvet sorakoztatott fel Grimmék mesekutató módszerével szemben. A következő évtizedekben a magyar népmesekutatás teljesen figyelmen kívül hagyta az évkörrel való egyeztetést, mint meseértelmezhetőségi lehetőséget.

Berze-Nagy János nevéhez fűződik az a próbálkozás, amely a kutatás mai állása szerint kifogástalannak mondható. Felismerte azt, hogy az olyan hármasságokban, mint a Nap anyja, Hold anyja, Szél anyja, tulajdonképpen a Nap-Hold-Esthajnalcsillag hármasságának a mesei változatát láthatjuk. Az általa javasolt bolygóház - illetve planétaistenség -analógiák azonban gúny tárgyává váltak. Kutatásai azonban megnyitották az utat jelentős népmese-értelmezőnk, Jankovics Marcell előtt, aki nem csak az ő eredményeire épített, hanem a strukturalista mesekutató, Propp vizsgálódásaira. Szerinte a mesékben 31 jellegzetes funkció szerepel, valamint 7 szerepkört azonosít, melynek megléte elengedhetetlen a varázsmesékben. Jankovics a hét szerepet kiegészíti egy nyolcadikkal, szerinte Propp nem figyelt fel arra, hogy nemcsak élőlény lehet főszereplő, hanem tárgy is. A tárgy főszereplő jelentősége, hogy adott pillanatban személyt helyettesíthet. Kimutatja, hogy a 31 funkció értelemszerűen összevonva megfeleltethető a tizenkét állatövi jegynek.

A nyolcasságban pedig az ókori „hét bolygó’-rendszer képviselőit azonosítja, továbbá a Föld megszemélyesítőjét, mint a nyolcadik szereplőt, (vö. Papp, 1994:10-14)

Jankovics Marcell A népmesék és a csillagos ég című tanulmányában írja: „A mesék, a mesei világkép ciklus jellegét talán nem kell külön bizonyítanom. A mesei történés, a hőskarrier legegyszerűbben egy körre írható föl. Ez a kör feltevésem szerint a Nap és a bolygók látszólagos pályájának, az állatövnek felel meg, melynek 12 csillagképe ősidőktől fogva az égitestek pillanatnyi helyzetének viszonyítására szolgált. E csillagképsor - az általuk képviselt köcikkelyek többi csillagképével együtt - a Nap évenként ismétlődő pályafutását jelenítette meg képekben, így azt feltevésem szerint a mesei történés mindenkori vázának tekinthetjük, oly módon, hogy a 12 pályaszakasz (körcikkely) egy-egy fontos mesei mozzanatnak felel meg. ” (i.m.: 7)

2.4.	A földrajztörténeti iskola munkássága és a magyar népmesetípusok

A XX. század fordulóján olyan sok európai népmese került az archívumokba, hogy szükségessé vált ezek florklorisztikai rendszerezése. Ezt a munkát az úgynevezett „finn iskola" kutatói, elsősorban a finn Antti Aarne, majd az amerikai Stith Thompson végezték el. 1910-ben Aarne elkészítette az első nemzetközi mesetípus jegyzéket, 1928-ban. Thompson ezt angol változatban tette közzé, kibővítve a közben megjelent meseanyaggal.

1961-ben az Aarne-Thompson-katalógus Thompson által kibővített harmadik kiadása került napvilágra. A szerzőpáros a mesék tartalmi vizsgálata alapján akarták meghatározni az egyes mesék ősalakját (archetípusát).

A mesék típusok szerinti rendszerbe állítása lehetőséget nyújt a nemzetközi összehasonlításokra, de az egyes mesék őstípusának megállapítására nem bizonyulnak alkalmasnak.

Az első magyar népmese-katalógus Honti János munkájaként 1928-ban jelent meg a Nemzetközi Folklószövetség (FFC) kiadványsorozatának 81. köteteként. A második magyar népmese-katalógus Berze-Nagy János Magyar népmesetípusok című munkája, ami az Aarne-katalógusra épül, de figyelembe veszi a Thompson-féle átdolgozást. A harmadik Magyar népmese katalógus a magyar népmesekincset legjobban felölelő típuskatalógus Kovács Ágnes főszerkesztő munkája. A népmesekatalógusok a népmesék szerkezeti sajátosságainak feltárásában nyújtanak segítséget, (vő. Magyar néprajz V, 1988: 75) A Magyar népmese- katalógus 1987-1990 között megjelent kötetei a következő mesecsoportokat, alcsoportokat különböztetik meg: állatmesék, tündérmesék, novellamesék,

legendamesék, rászedett vagy ostoba ördögről szóló mesék, rátótiádák, tréfás mesék, hazugságmesék és formulamesék.

2.4.1.	Állatmesék

Az állatmesékben az állatok emberek módjára beszélnek, élnek, gondolkodnak, mégis olyan tetteket hajtanak végre, amire az adott állat is képes. Minden egyes állat valamilyen jellegzetes emberi tulajdonságot jelenít meg. Az állatmesék színhelye valósághű. A XIX. század elején az állatmese fabulát jelentett, s többnyire életbölcsességek, társadalmi fonákságok vagy erkölcsi igazságok szemléltetésére szolgált. Vitkovics Mihály 1817-es aforizmája pontos definíció az állatmese lényegéről: „Miolta az Emberek tulajdon szájokkal nem merik kimondani az Igazságot, az állatokéval mondatják.’’ (Boldizsár, 1999: 74) Az állatmese nagyon népszerű volt Magyarországon, a legrégebben keletkezett meséink közé soroljuk őket. Két fajtája van: a tanító, oktató jellegű fabulák, amelyeket már a XVI. században lefordítottak magyar nyelvre.

Az állatmesék másik csoportját az eredetmagyarázó mesék képviselik, melyekből hiányzik az erkölcsi igazságra való törekvés, inkább tréfás vagy valósnak hitt magyarázatokat találunk egy-egy dologra, jelenségre. Pl.: miért haragszik a kutya a macskára, a kutya meg a nyúl vagy miért rakja a fészkét a fecske az ember közelébe. Az állatmesék kevés mesei elemmel rendelkeznek, s jobbára a reális társadalmi viszonyokat tükrözik. Körülbelül 300 változatot lehet elkülöníteni, a magyar népmesék 5 %-át teszik ki.

2.4.2.	Tündérmesék

Nevezik őket varázsmeséknek, igazi meséknek is. A tündérmesék fogalmát Vlagyimir Jakovlevics Propp, orosz mesekutató határozta meg. A tündérmesék természetfeletti tulajdonságokkal rendelkező mitikus hősök

cselekedeteiről szólnak. Elnevezésével ellentétben csak ritkán szerepelnek bennük tündérek, viszont jellegzetes motívumai a csoda, az átváltozás, óriások, sárkányok boszorkányok stb. (Fehérlófia, Az égig érő fa) Ezek a mesék a leghosszabb terjedelműek, a legbonyolultabb szerkezetűek, régi tudást őriznek. Megjelenik bennük a sámánizmus, a hármas világfelosztás, a feldaraboltatás, állathőstől való eredeteztetés, táltos párbaj motívumok, de a legkisebb fiú győzelme is.

2.4.3.	Legendamesék

A legendamesék átmenetet képeznek a mese és a legenda között, amelyeknek alapját a Bibliából kimaradt evangéliumok képezik (Mihály, Tamás evangéliumai, Mátyás apostol hagyományai). Általában Krisztus személyével kapcsolatban komoly vagy tréfás eseményeket mesélnek el. Jézus, mint a jó és igazságtevő jelenik meg bennük, míg Szent Péter az emberi gyarlóságot, gyengeséget jelképezi, s a mese végén mindig nevetségessé válik. (A jószívű juhász jutalma, Szent Péter Isten szeretne lenni.) Ez a mesetípus áll a legközelebb a tündérmesékhez, mivel ezek is tartalmaznak csodás elemeket. Itt viszont csodatételre csak maga az Isten vagy Jézus jogosult.

2.4.4.	Novellamesék

Főként a reneszánsz idejéről, Itáliából eredeztethetők ezek a történetek. A novellamesékben nincsenek csodás elemek, szereplői hercegek, királyok, akik a mese végén győznek, de nem a csodák segítségével, hanem a saját képességeik által. (Az okos lány, A csillagszemű juhász)

A novellameséknek több típusa van. Legősibbek a mesekezdő- és záróformulát is tartalmazó novellamesék. Megkülönböztethetünk még sors-, rabló- és Mátyás-meséket.

Magyarországon ez utóbbi vált a legnépszerűbbé, melyekben Mátyás király mindig igazságos, és méltó büntetést szab a kapzsi, fukar, de gazdag emberekre. (Egyszer volt Budán kutyavásár, Mátyás király napszámba dolgozott.)

2.4.5.	Rászedett vagy ostoba ördögről szóló mesék

Ezen mesék központi motívuma a mitikus lények (Ördög, Halál, Óriás stb.) becsapása. A mesékben megjelenő ördög nagytestű, erős, ronda, de buta. Hiába próbál túljárni az ember eszén, a végén mindig ő húzza a rövidebbet. Az ördög erőbeli fölényét ellensúlyozza a szegény ember furfangja. A mesék célja a hallgatóság megnevettetése, ezért a hangvételük is tréfás (Markóf és az ördög).

2.4.6.	Falucsúfolók

Nevezik rátótiádáknak is. Rövid történetek, amelyek valóban megtörtént eseményeket, egy-egy falu butaságát csúfolják ki. Különféle alkalmak során (disznótor, lakodalom) egymással versengve meséltek ilyen történeteket a szomszédos faluról. Nincsenek benne csodás elemek, sem személyesített szereplők, a falu egészében a szereplő, a főhős (Bika a templom tornyán, A rátóti csikótojás). Megjelenik bennük a kor- és társadalomkritika is. Szerkezetileg hasonlóságot mutatnak a tündérmesékkel.

2.4.7.	Tréfás mesék

A tréfa, az anekdota, az adoma keveredik bennük, de domináns elem a groteszk. A tréfás mesék legalapvetőbb vonása a két ember közötti konfliktus és annak megoldása. Az ellentétek oka sokféle lehet, pl.: generációs, vallási, erkölcsi, fizikai stb. A tréfás mesék nagy része ostoba

házaspárokról (Három kívánság), ravasz fickókról stb. szól (Csalóka Péter). A magyar népmesekincs 12 %-át alkotják.

2.4.8.	Hazugságmesék

A tündérmesék paródiája, jellegzetes típusa a nagyotmondásokról ismert münchhauseni mese, amelyet mindig egyes szám első személyben mondtak el, ezzel is fokozva komikus, irreális voltát (Apám lakodalma). A hazugságmesék a valóságot, a helyszínt, a környezetet aprólékosan mutatják be, így még jobban kiemelve a cselekmény elrugaszkodott voltát.

2.4.9.	Formulamesék

Ez a csoport is a tündérmesék paródiájaként fogható fel. Idetartoznak a láncmesék, halmozó mesék, csali mesék, halandzsamesék stb. (A kóró és a kis madár, Farkastanya). A formulameséket általában akkor mesélték a mesemondók, amikor már elfáradtak, s nem akartak több mesét mondani.

2.5.	A népmese szerkezeti vizsgálata és esztétikuma

A húszas években a kutatók nagy érdeklődéssel foglalkoztak a mesék stiláris, formai és struktúraszerű elemeinek vizsgálatával. Propp, Volkov és később Nyikiforov orosz mesekutatók eredményeiben a ma morfológiailag nevezhető mesekutatási irányzat első megnyilvánulásait láthatjuk.

Egy-egy mese megértéséhez, átéléséhez a népmesének sajátos esztétikai kelléktárral kell rendelkeznie, ami a kódolás-dekódolás egyidejű megvalósulását teszi lehetővé. Ennek a megteremtésében döntő szerepet

játszanak az azonossági esztétika eszközei, melyek biztosítják, hogy a mesében a várt, az ismert forduljon elő. Az azonossági esztétika eszközei tartják fenn a népmesét sajátos epikai műfajként, míg a meglepetés esztétikájához tartozó elemek az egyes népmeséket egyedivé, színessé, érdekessé teszik.

Az azonossági esztétikának az eszközei: a szerkezet, az ismétlések, formulák, sztereotípiumok, párbeszédek, archaikus mondatfűzés stb.

A mese szerkezetén az azt felépítő építőkövek jellegét, egymásutánját és egymáshoz való viszonyát értjük. A mese szerkezetének legkisebb építőköve az elem, amely nem szerkesztett, pl. valamely szereplő, csodás élőlény vagy tárgy. A következő a motívum, ez a legkisebb szerkesztett egység, ahol több mesei elem kapcsolódik össze. Pl.: a sárkány minden évben elrabol egy lányt, vagy a szereplők ugyanabban az erdőben tévednek el. Az epizód már önmagában is megálló, kerek történet. Pl.:a legkisebb királyfinak sikerül megszereznie az élet vizét, legyőzi a sárkányt, így kiszabadítja a raboskodó királykisasszonyokat. A típus pedig több epizódból áll. (vö. Bánó, i.m.: 1988: 21-23)

V J. Proppnak a mese szerkezetére vonatkozó definíciója a következő: „Morfológiailag mesének tekinthető minden olyan fejlemény, amely a károkozástól vagy hiánytól különféle közbeeső funkciókon keresztül házassághoz vagy más megoldás értékű funkcióhoz vezet.’’ (Propp, 1995: 92)

Azonosnak tekinthető a Nagy Olga szerinti hármas tagolódás a mese szerkezetében: a kezdeti nehézség, az azt követő bonyodalom, a szerencsés végkifejlet. Berze-Nagy János az előbbi három egységet egynek veszi, s szerinte ezt vezeti be, illetve követi a kezdő és záró formula, melyek funkciója bevezetés a mese világába, majd visszavezetés a mindennapokba, (vö. Berze-Nagy János, 1992:217)

Kétféle mesekezdő és mesezáró formulát ismerünk. Az egyik az egyszerűbb, rövidebb formula, melynek megléte minden mesében kötelező. (Egyszer volt, hol nem volt; Eddig volt, mese volt, talán igaz sem volt). A másik az összetett, önállósággal rendelkező kezdő- és záróformula, amely bármelyik meséhez hozzákapcsolható. (Egyszer volt, hol nem volt, hetedhét országon is túl, még az Óperenciás tengeren is túl, volt egy öreg király s annak egy szépséges szép leánya. [...] Mindjárt nagy lakodalmat laktak, üstre főztek, teknőre tálaltak. Csak lé volt kilencféle. Én is ott voltam ebédre. Ettem, ittam, jól mulattam s aztán szépen elkullogtam. Itt a vége, fuss el véle.)

Mesei szerkezetet szolgáló stilisztikai eszköz az egyszeri ismétlés, amelynek funkciója a megerősítés. Az egyszerű kettős ismétlésnek a történet bonyolításában van szerepe, (üzenet megfogalmazása, majd átadása). Párhuzamos felépítésűek a mesei párbeszédek is, melyek között számos sztereotip felépítésűt találunk.

A háromszori ismétlés a nagyobb szerkezeti egységeknél fordul elő. (hiány - a hiány megszüntetésére való törekvés - a szerencsés végkifejlet, az epizódok is hármas tagolásúak, de a hármas tagolódás fokozást is jelent, (réz, ezüst, arany; 3, 7,12 fejű sárkány)

A meglepetés esztétikájához tartozó elemeket is több csoportba sorolhatjuk. Idetartoznak az átmeneti formák (egy nap egy esztendő), a napi élet bekapcsolása (megjelennek a szegény emberek hétköznapi munkái, szokásai), hasonlatok (sírt, mint a záporeső; annyi gyereke volt, mint a rosta lika stb, melyek a túlzás tényével okoznak meglepetést), a monológok (a meseszereplők gondolatait mutatják be), a késleltetés, a mesében a feszültség fokozása érdekében a várható események bekövetkezését késleltetik. (Hát fiam! Egyet mondok, kettő lesz belőle...) Láthatjuk, hogy a meséink ugyanazon szerkezeti elemek variálásával épülnek fel, mégis azok felhasználási módja minden mesét mássá tesznek.

A mese szerkezetileg egyedi és sajátos jellemzőket mutat, de egyes mesékben nagyon sok hasonlóságot is megfigyelhetünk. „A mese a tér, az idő és a cselekvő ember elképzelhető viszonyait fordítja át költői képekbe.” (Zilahi, 1998:66)

A meséket egyfajta logikai következetesség jellemzi, így válik a cselekmény kiszámíthatóvá, s a mese végén bekövetkezik az, amire számítunk. Meg kell említeni a különböző szerepköröket, amelyek mindegyike más irányba terelheti a cselekményt, ezáltal is fordulatossá téve azt. Az egyes mesei formulák is ide tartoznak, pl.: Te az enyém, én a tiéd, ásó, kapa, nagyharang válasszon el minket; Mi járatban vagy itt, ahol a madár sem jár? Megölelték - megcsókolták egymást; kettőt lépett, hármat ugrott s máris utolérte stb.

2.6.	Mesei szerepek a varázsmesékben

VlamigyirJ. Proppa mesék szerkezetét vizsgálva különféle funkciókat különített el. Ezek a funkciók a mese állandó, tartós elemei, melyeknek száma korlátozott, összesen harmincegy. Propp szerint a funkciók sorrendje mindig azonos, de ez a törvényszerűség az irodalmi mesékre nem vonatkozik. A harmincegy funkció mellett állandó a funkciókat betöltő szerepek száma. Propp hét a szerepet határoz meg, s a hét szerep meghatározott szerepkörrel rendelkezik, így több funkció betöltésére alkalmas.

-48-

2.6.1.	A hős

Lehet férfi és nő is, de ennek megfelelően más próbák sorozata vár rájuk. Már a fogantatásuk és születésük is alapvetően meghatározza az életüket.

Születéskor vagy később megbomlik a családi egyensúly: meghal az egyik szülő, veszélybe kerül az egyik testvér, vagy éppen elüldözik otthonról magát a hőst. Ennek következtében vándorútra indul, hogy helyreállítsa az egyensúlyt. A különböző hősöket emberfeletti erő jellemzi, a jókat és a rosszakat egyaránt. A két oldal általában azonos erőviszonyokkal rendelkezik, s a jó győzelmét szinte mindig valamilyen segítőtárs biztosítja. A hős mesei elhivatottsággal rendelkezik, tőle függ a cselekmény, a végkifejlet is. „...emberfölötti erőfeszítéseket tesz annak érdekében, hogy a „szörnyetegektől megtisztítva, megszabadítva a világot, lakhatóvá tegye azt, és közben feltárja lehetőségeinket, megmutassa, hogyan kell szembefordulnunk saját sárkányainkkal és megbékélnünk saját királykisasszonyainkkal és nem utolsósorban saját magunkkal, vagyis nem megszenvedni egy szituációt, hanem föléje emelkedve a legnagyobb lehetőségeinél ragadni meg az életet.” (Boldizsár, 1997:36)

A hősöket a gondolat és cselekvés egysége jellemzi. Kiaknázza saját lehetőségeit, beteljesíti saját létének értelmét. Stilizált személy, aki megdolgozik a sikerérét, megsebesülhet vagy meg is halhat, de a végső győzelem az övé.

A hősnő többször kényszerül a szenvedés tűrésére (pl.: némasággal). Megmutatja, hogyan kell a jót a rossztól különválasztani, segítséget kérni, vagy éppen elfogadni. Némelyikük csak útbaigazít, jó tanácsot ad vagy a próbákat sorolja fel. Megfoszthatják jogaitól, sőt szerepcserére is kényszeríthetik. A nők a mesékben kiszolgáltatottabbak emberi gyengeségeiknek (pl.: kíváncsiság, hiúság), gyakran kell kínos helyzetekből is segítség nélkül szabadulniuk, sokszor jobban ismerik a csapdahelyzetekből kivezető utat (pl. Jancsi és Juliskában).

A bűneik megítélése azonban azonos a férfiakéval. Ha ártatlanul vádolják őket, nem állnak ki igazukért, hanem megvárják, míg fény derül az igazságra.

A hősök a műmesékben és a népmesékben helyenként más jellemzőkkel bírnak.

Műmese hőse:

❖	nincsenek viselkedési korlátái,

❖	a hős lehet kislány, kisfiú, állat vagy játék is,

❖	a nemi jelleg kiiktatódik,

❖	sokszor polgári családban él (elvált szülők),

❖	reális földi dolgok jelennek meg,

❖	játék vagy öncélú kaland jellemzi a cselekményt,

❖	végtelenített álkalandok várnak rá,

❖	a mese végén sokszor boldogtalan marad.

Népmese hőse:

❖	meghatározott helyet foglsl el,

❖	előírt magatartási szabályoknak kell megfelelnie,

❖	férfi vagy nő,

❖	ismeri a saját lehetőségeit,

❖	zárt családmodellben él,

❖	a jó vagy a rossz mellett áll,

❖	fantasztikus kaland, élethalál harc vár rá,

❖	egyetlen út áll előtte,

❖	a mese végére révbe ér. (vö.Boldizsár, 1997:46-50)

2.6.2.	Az álhős

ellentétes jellemmel rendelkező személy. Neki is

A hőssel teljesen

ugyanazok a lehetőségek adottak, mint a hősnek, csak nem használja őket

megfelelőképpen ki. Az útról, küldetésről visszatérő testvérek szerepe jól példázza ezt. Ök is útnak indulnak, de már az első vagy a második megpróbáltatásnál kudarcot vallanak, esetleg megfutamodnak. Hasonlóképpen idetartoznak azok az alakok, akik a történet végén, a harc befejeztével érkeznek a csata színhelyére, és a hős gyengeségeit kihasználva megszerzik azt a tárgyat, amiért a harc folyt, természetesen mindig fény derül az igazságra, és a valódi hős az, aki a végső elismerést megszerzi.

2.6.3.	Az ellenfél vagy károkozó

Életmódja, életkörülményei a jómódú falusi gazdáéhoz hasonló. Hasonló tulajdonságokkal bír, mint a hős. Erre azért is van szükség, hogy méltó ellenfele legyen. Ereje sokszor nem a testében lakozik. A hős három legismertebb ellenfele a sárkány, a boszorkány és a mostohaanya. Fő funkciója a károkozás (elrablás, dézsmálás, fogva tartás). A mostohaanyával való együttélés megváltozhatatlan életkörülmény: ez az anya két oldalát jelképezi: biztonságot adó, óvó anya az igazi, míg a mostoha a nemtörődöm, olykor agresszív, elutasító oldalt. Kevésbé negatív hős, de ennek csak az az oka, hogy nem rendelkezik természetfeletti erővel.

A mesékben az apa ritkán gonosz, Brúnó Bettelheim szerint ez azért van így, mert a fiúk szorongásait, frusztrációikat a sárkányokra, óriásokra vetítik ki.

A sárkány a megsokszorozódott erejű ellenfél, de lehet segítőtárs is. Magán viselheti a néphitből már ismert jellemvonásokat. Hatalmas testű, többfejű, repülő lény, aki lehet emberi alakú is. Ekkor két lábon jár, külseje, ruházata, viselkedése is emberi. A hős mindig legyőzi, de ebben nem az erőbeli fölény, hanem az ész, és a segítőtársak is közrejátszanak.

A boszorkány általában ellenfél, de belőle is lehet segítőtárs. Többnyire az erdőben lakik, távol az emberektől, és bűvös hatalommal rendelkezik. Legtöbbször csúnya vénasszony, aki még az alakját is képes változtatni.

2.6.4.	Adományozó

Általában véletlenül akad a hős útjába, lehet jó és rosszindulatú is. Próbáknak veti alá a hőst, és ennek fejében jutalmaz vagy büntet. Ö birtokolja és adja a megoldáshoz szükséges eszközt vagy tudást, ezért aztán személye bárki lehet. Sokszor ördög vagy tündér (istennőkhöz hasonlatos csodálatos lények, akik tudnak repülni is), de lehetnek állatok is.

2.6.5.	Segítőtárs

A mese cselekményébe később kerülő lény. Fő funkciója a következő: „térbeli helyváltoztatás (például a hős eljuttatása a túlvilágra); a baj vagy hiány megszüntetése; a hős megmentése üldözőitől; a nehéz feladat megoldása; a hős átváltoztatása.” (Boldizsár, 1997:72) Ilyen segítőtárs lehet a táltos ló. Előre sohasem lehet tudni róla, hogy milyen képességekkel rendelkezik, csak a hős számára derül ki valamilyen sugallat nyomán, hogy mit kell vele tennie.

A hőssel szövetséget kötnek, amelynek fejében egymást védelmezik, segítik a célok elérése érdekében. Boldizsár Ildikó „univerzális segítőtárs” -nak nevezi, mivel a segítőtársak összes funkciójának elvégzésére képes. „Részleges segítőtárs” -nak nevezi azokat, akik csak bizonyos funkciók elvégzésére képesek. Ilyenek a segítő állatok (hangya, madár, hal) vagy a palackból elővarázsolható szellemek. Ide sorolja a különleges képességű embereket is, mint a Nagyevő, a Villámgyors, Hegyhordó, Messzehalló, Messzelátó stb. A „specifikus segítőtárs” közé tárgyak vagy azokat előállító állatok tartoznak, mint pl.: terülj-terülj asztalka, aranyat tojó tyúk.

2.6.6.	Keresett személy (Proppnál: cárkisasszony)

Sokszor passzív szereplő, lényegében az ő kegyeiért, kezéért folyik a küzdelem, vándorlás, próbateljesítés. így tehát a mese cselekménye érte történik. Esetenként ő is részese a cselekménynek, mégpedig úgy, hogy ő teszi próbára a jelentkezőket (pl.: Szélike királykisasszony), vagy a kiszabadítása után még társa lesz a hősnek más feladatok során (pl.: Szélkötő Kalamona). Az első esetben mindig valamilyen kiemelkedő képességekkel rendelkezik, míg a második esetben inkább a fiatalsága, szépsége az események okozója. Leggyakoribb megformálója az öreg király legkisebb és gyönyörűséges lánya. Az érte folytatott küzdelem vagy próba mindig élet-halál harc.

2.6.7.	Az útnak indító

Propp meghatározása szerint az útnak indító funkciója az, hogy útnak indítsa a hőst a mesébe, a történetbe, a továbbiakban azonban nincs rá szükség.

Útnak indító lehet a királyfi apja, aki megkéri vagy megparancsolja fiának, hogy hozzon el valamit vagy győzzön le valakit.

Propp a funkciók és szereplők kapcsolatának és egymásutániságának vizsgálata után állapította meg. hogy szerkezetileg valamennyi varázsmese egytípusú.

2.7.	Népmeséink világképe

Diószegi Vilmos kutatásai mutattak rá arra, hogy népmeséink világképében az ősmagyarság sámánisztikus hitvilágának elemei jelennek meg. „Diószegi a magyar néphit egészét vizsgálva egy olyan szerves egészet alkotó képzetrendszert talált, amelynek nincs olyan részlete, amely ne lenne meg rokonnépeink sámánhitének képzetei között.” (Boldiszár, 2014: 76)

A sámánisztikus vallási felfogás szerint a világ hármas osztató. A felső világban élnek az istenek, a középső világban az emberek, az alsóban pedig a túlvilág! lények. Az égboltozat sátorhoz hasonló, mely az égig érő fára, a világfára nehezedik. A sámánok ezen a világfán fellépdelve vittek az isteneknek áldozatot, kérve azok tanácsait, hozva utasításaikat. A sámán feladata a túlvilági szellemekkel való kapcsolattartáson túl a betegek gyógyítása is volt.

A sámánhit hármas osztató világfelfogása megjelenik a magyar népmeséinkben is. A felső világba az égig érő fán lehet feljutni, az alsó világba a föld lyukán vezet az út, ahol sárkányok és gonosz teremtmények élnek. „Az egyszerű ember, akit félelem fogott el a számára érthetetlen elemi erők láttán, a természeti jelenségek mögött földöntúli hatalmakat sejtett. Az elemi csapásokat, betegségeket stb. valamilyen rosszindulatú szellem (démon) mesterkedéseinek tulajdonította. Felfogása szerint a démonok olyan lények, amelyektől óvakodni kell, amelyeket különféle mágikus szertartásokkal ki lehet engesztelni, s amelyek ellen időnként a jóindulatú szellemek segítségét lehet kérni.” (In. Vargyas, 1988:84)

A sárkány őseink elképzelése szerint természetfeletti képességekkel rendelkező félelmetes állat. A mesékben általában ellenfélként van jelen. Erejét fejeinek száma (3, 7, 12) szimbolizálja. Élhet a felvilágban, az

alvilágban, rabolhat királykisasszonyokat, de égitesteket is, sőt ember formában is élhet. Őrizhet kincset, határt, vizet stb.

A boszorkány a hitvilágban ugyancsak természetfeletti képességekkel rendelkező nőalak, aki állatalakban indul mások megrontására. A mesékben kétféle szerepben van jelen. Gonosz szerepben a hős életére tör, a mesék jó boszorkánya ezzel ellentétben útbaigazítja a hőst, szállást ad, segít.

Az ördög a hitvilágban a bűnök, a kísértés megtestesítője, aki a pokolban lakik. A mesék ördögalakja buta, nagytestű, de kevésbé félelmetes, akit a mesehős okosságával, leleményességével, s nem testi erejével győz le.

Népmeséink másik sajátos vonása a paraszti világ mindennapjainak jelenléte. „Minél nagyobb elnyomatás, minél kegyetlenebb sors alatt görnyedt a parasztság, meséi annál inkább kifejezői a szociális feszültségnek, s annál inkább e szociális feszültség az egyik leglényegesebb megtartó tényezője a népmeséknek.” (i.m., 1988: 549) így ezek a történetek a problémáikat, vágyaikat jelenítették meg. Azonosítva magukat a hőssel legyőzhették az igazságtalanságot, a megalázottságot. A mesék arra tanították a régi kor embereit, ha elég kitartóak, átjuthatnak a rengeteg erdőn, megszerezhetik a táltos paripát, a világszép királykisasszonyt. Az akadályok nem kerülhetők ki, küzdeni kell, mert általa elnyerhető a boldogság.

2.8.	A mese az érzelmi nevelés szolgálatában

„Az olvasás világában segítő, tanító táltosunként segítenek a népmesék. A kisgyermekkorban hallott, majd egyre jobban megismert mesék a későbbi

sikeres próbatételek zálogai. így adnak az anyák hamuba sült pogácsát, s az apák felszerszámozott lovat gyerekeinek.” (Jankovics Marcell In. Kádár, 2012:102)

Mesét először a gyermekek a családban hallanak, bár a mai világunkban nincs olyan szerepe a család életében, mint régen. Rohanó világunkban egyszerűbb bekapcsolni a televíziót, számítógépet, mint mesélni a gyermekünknek. A család összetartó-védő ereje romlik, ha a gyermek televíziót, videót néz, leszokik a mesék hallgatásáról, hisz könnyebb nézni a mesét, mint elképzelni. Ezáltal emocionális érzékenységét, képzeletét, belső képalkotó képességét, fantáziáját veszíti el, érzelmi intelligenciája sérül, szókincse beszűkül. Kádár Annamária írja: „Aki nem tud belső képet alkotni, fizikailag és lelkileg is összeomlik krízishelyzetekben.”(Kádár, 2012: 63)

A belső képalkotás, mely a mese hallgatása során jön létre, növeli a gyermek énazonosságát és feszültségoldó hatású. A belső képek teremtése által lehetőséget kap a gyermek a mese cselekményén keresztül a szorongásai feloldására. Felnőttként ez problémamegoldó képességgé alakul át. Ezért is tölt be olyan fontos szerepet a mese az érzelmi intelligencia fejlesztésében. „Az intelligencia az emberiség egyik legnagyobb adománya. De a tudásra való törekvés túlságosan is gyakran kiszorítja a szeretetre való törekvéséi."(Dániel Keyes In: Kádár, 2012:185)

Az érzelmi és az értelmi intelligencia kiegészíti egymást, egyik sem működhet a másik nélkül. Az életben fontosabb az értelmi intelligencia fejlesztése, mint az érzelmi intelligenciáé, pedig mindkettő szükséges az egészséges személyiséghez. Kétféle elménk van, egy érző és egy gondolkodó. Ennek a két elmének az együttműködése hozza létre a belső lényünket. Sokszor ez az egyensúly megbillen, ilyenkor a logikus gondolkodás meggyengül, előtörnek a szenvedélyek. (Goleman, 1995) Ezek leküzdését segítik a mesék.

2.9.	A mese pszichológiai megközelítése

A mesemondást, a mesehallgatást önismereti tevékenységnek, lélekfrissítésnek is tekinthetjük. Nossrat Peseschkian perzsa pszichológus a mesék kilenc gyógyító funkcióját határozta meg.

❖	Tükörfunkció: a mese egy magunk felé fordított tükör. Megmutatja, hogy milyenek vagyunk, rávilágít arra, hogy hol bomlott meg a rend bennünk. Külső szemlélőként, problémás helyzetben elbújhatunk a szereplők mögé, könnyebb az állásfoglalás, a negatív vélemény kimondása.

❖	Modellfunkció: a mese lehetőséget kínál arra, hogy a felmerült konfliktushelyzeteket hogyan lehet megoldani. A mesét hallgató kipróbálhatja gondolatban a különböző megoldási módokat mindenfajta kockázat nélkül.

❖	Közvetítő funkció: a mese védelmet nyújt, segítségével szerepekbe bújhatunk. Az érzelmeinket először a szereplőkre vetítjük ki, s csak akkor tekintjük magunkénak, ha már eljutottunk odáig, hogy képesek vagyunk szembesülni vele.

❖	Raktárhatás: a	mese története könnyen

megjegyezhető. Ha	szükségünk van rá, bármikor

felidézhetjük, ezért	öngyógyító mechanizmusként

működik.

❖	Hagyományközvetítő funkció: a mese őseink tudását adja tovább, ezzel a gyökértelenség érzését is

megszünteti. Megerősít bennünket abban, hogy nem vagyunk egyedül a problémánkkal, van kivezető út, megoldás.

Transzkulturális örökség: más népek meséinek megismerése lehetőséget ad arra, hogy az ő gondolkodásukat is megértsük, előítéleteinket felülbíráljuk s nem utolsó sorban a saját problémamegoldási készleteinket is bővítsük.

Regresszív funkció: Peseschkian szerint a felnőtt mesemondás-hallgatás közben visszatérhet az örömcentrikus gyermek létbe. A mesék kapukat nyitnak a képzelethez, a képi gondolkodáshoz, a fantáziáláshoz, s így hidat építenek saját vágyainkhoz. Boldizsár Ildikó szerint a regresszív funkcióval nem a gyermeki léthez, hanem az archaikus tudathoz vezetnek a mesei szálak. Véleménye alapján az ember a mesével beléphet a mitikus időbe, ahol kinyílnak előtte az ősi tanítások, valamint lehetőséget kap arra, hogy egységben lássa önmagát.

Ellenminta funkció: a modellfunkció ellentéte, mert a mesében arra is példát látunk, hogy mivé nem szeretnénk válni.

Állapotváltoztató funkció: a mese lehetőségek tárháza. Meggyőzi a mesehallgatót, hogy felül is írhatná álláspontját, hisz miért ne sikerülne neki. (vö. Boldizsár, 2010:44-52)

A mesében mindenki azt látja meg, amire szüksége van. A mesehőssel a mesélő és a hallgató is bejárják, a földi, égi, szellemi világokat. Az utazás közben saját magukkal, képességeikkel is ismerkednek.

„Az elindulás a saját komfortzónánkból való kimozdulást jelenti, a hamuban sült pogácsa az erőforrásainkat, a sárkányok a saját félelmeinket, szorongásainkat, amelyeket meg kell szelidítenünk, a segítőtársak a társas kapcsolati hálónkat, a királylány megtalálása a saját jobbik énrészünk felfedezését, az elérendő cél pedig az önmegvalósításunkat.” (Kádár, 2014:35)

3.	A biblioterápia kialakulása, rövid története

A lélek bántalmai olyanok, mint a test sebei: akármilyen gondosan gyógyítjuk is, forradásuk mindig meglátszik, és minden pillanatban az a veszély fenyegeti őket, hogy ismét felfakadnak - vallja La Rochefoucauld.

Kádár István szerint: „Ma a nyugati modern ember nem kapja meg a szükséges szimbólumokat, és az életének értelme túlságosan elgyengült ahhoz, hogy a lelkét táplálja. Az egykor élő jelképek elszürkülése és megújulásuk hiánya okozza a mai nyugati ember lelki zavarát.” (Kádár, 1982:8)

A psziché, az emberi élet rezdüléseit, örömét, fájdalmait mindenki másként éli meg. Van, aki könnyen vészel át krízishelyzeteket, van, akinek ugyanaz már traumát okoz. Rohanó világunk napi történései nem kedveznek túlságosan az érzékeny lelkületű embereknek. Egyre több a lelkileg sérült ember.

A mentálhigiéné az utóbbi években egyre fontosabbá vált az élet sok területén. Az egészségügyi, oktatási, népjóléti intézményekben dolgoznak már olyan szakemberek, akik az új, pszichológiai és szociológiai alapokon nyugvó szemlélet segítségével foglalkozásuk keretein belül segítséget tudnak nyújtani a problémákkal küzdő embereknek, sőt sokat tudnak tenni a prevenció, a megelőzés szintjén is.

Reményik Sándor: Akarom című versében így fogalmazza meg ezt a gondolatot:

„Akarom: fontos ne legyek magamnak.

A végtelen falban legyek egy tégla,

Lépcső, min felhalad valaki más,

Ekevas, mely mélyen a földbe ás, Ám a kalász nem az ő érdeme.

[...]

Legyek a kendő, mely könnyet töröl,

Legyek a csend, mely mindig enyhet ad,

A kéz legyek, mely váltig simogat,

Legyek, s ne tudjam soha, hogy vagyok.”

(Reményik, 2000:10)

A lelki sérülésekkel küzdő emberek számára, állapotuktól függően segítség lehet a terápia különböző formája.

A pszichoterápia: lélektani eszközökkel végzett kezeléssorozat, amelyben a beteggel erre megállapodás történik, és ez a terápia képezi a fő kezelési eljárást. A kezelés üléseken zajlik, melyek időtartama és gyakorisága kötött.

A szocioterápia lényege: a humán tevékenységek teljes skáláját felölelve, a társas kapcsolatok dinamikájára építve a szociális tanulás és a kreatív önmegvalósítás elősegítése.

Célja: a társadalomba való harmonikus visszailleszkedés elősegítése, felelősen viselkedő egyéniség támogatása, a társas készségek és kapcsolatok fejlesztése, a reális életkép kialakítása, a mindennapi humán életre való felkészítés. A szocioterápia a rehabilitáció legfőbb eszköze.

A szocioterápiák legfőbb formái:

❖	munkaterápia

❖	foglalkozásterápiák

❖	kreatív művészeti terápiák

❖	zeneterápia

❖	biblioterápia

❖	színjátszás - terápia

❖	mozgásterápiák

❖	játékterápiák

❖	szociális készségek tréningje

❖	kombinált foglalkozásterápiák

❖	terápiás közösség

A biblioterápia: rövidebb irodalmi alkotások vagy nagyobb művek viszonylag zárt, kerek részleteinek felolvasása, érzelmi-indulati feldolgozása, az elhangzottak és a résztvevők élete között lévő párhuzamok minél teljesebb kibontása.

„Bontsd szét személyedet és beléd tódul a világ.

Bontsd szét a személyeddé vált világot és beléd tódul a teljesség.”	(Weöres, 1995:108)

A biblioterápia kifejezés két görög szó, a „byblion” (könyv, írás) és a therapia” (szolgálat, tisztelet, ápolás, gondoskodás) összetételéből keletkezett, vagyis könyvek által nyújtható segítségadást jelent.

A következő definíciókat találtam.

A Dőli testvérek gyűjtötték össze a legtöbbet, ebből idézek néhányat:

Bernstein meghatározásában „A biblioterápia kifejezés, a legegyszerűbben megfogalmazva azt jelenti: könyvekkel segíteni. Mindenkin segíthet az olvasás, beleértve olyan embereket is, akik jelenleg nem küszködnek valamilyen problémával, nem terápia keretében olvasnak, és nem valaki más irányításával jutottak el az olvasási anyaghoz.” (Dőli, B.-Doll, C„ 2000/3/5-6)

Smith szerint: „A biblioterápiát legegyszerűbben úgy definiálhatjuk, mint a könyvek általi gyógyítást. ” (i.m.: 5-6)

Ashley is hasonlóan fogalmaz: ,A biblioterápiát úgy tekinthetjük, mint olvasás általi orvoslást.”(i.m.: 5-6)

A Dictionary of Education definíciója: „Könyvek használata a teljes fejlődés befolyásolása érdekében, az olvasó és az irodalom kölcsönhatásának folyamata, ahol az irodalmi művet a személyiség értékelésére, alkalmazkodására, fejlesztésére, klinikai és mentálhigiénés célokra használják; a koncepció szerint a válogatott olvasmányanyagban rejlő elképzelések terápiás hatást gyakorolhatnak az olvasó lelki vagy testi betegségeire." (i.m. 5-6)

Végül Hart meghatározása: „A biblioterápia során a tanácsadó vagy a könyvtáros kijelölt olvasmányok által nyújt segítséget a személyes problémák megoldásában.” (i.m.: 5-6)

Egyes szerzők az olvasáshoz specifikusan megtervezett tevékenységet rendelnek azzal a céllal, hogy megkönnyítsék az olvasó számára a könyvekben rejlő gyógyító tartalom felismerését. Például Herbert a biblioterápia hatékonyságát nem egyszerűen a könyvek olvasásában látja,

hanem az azt követő beszélgetésben, szerepjátékokban, valamint kreatív problémamegoldó tevékenységekben.

Lack specifikálta a biblioterápia fajtáit, meg különböztet „fejlesztő biblioterápiát” és „klinikai biblioterápiát”. A fejlesztő biblioterápia nem más, mint az irodalom perszonalizálása abból a célból, hogy az egyén, elsősorban a gyermek, képes legyen megbirkózni az életfeladataival. A klinikai biblioterápia ezzel szemben egy olyan beavatkozási mód, mellyel súlyos érzelmi vagy viselkedési problémákkal küszködőkön segítenek. A fejlesztő biblioterápiában az olvasmányanyagok és a beszélgetések az általános személyiségfejlődésre irányulnak, a klinikai biblioterápiában azonban meghatározott problémákat állítanak a középpontba.

A Webster Harmadik Új Nemzedék Szótára (Webster’s Third New International Dictionary) szerint a biblioterápia „válogatott olvasmányanyag terápiás segédeszközként való felhasználása a gyógyászatban és a pszichiátriában” (Bartos, 1989:11)

A téma magyar kutatóinak definíciói: Bartos Éva megfogalmazásában a biblioterápia kiegészítő szakirányú gyógyítási tevékenység, amely közeli rokonságot mutat a pszichoterápiával. Fő eszköze a beszéd, így a verbális terápiák, ezen belül a didaktikus-tematikus terápiák közé sorolható. Hatását az irodalmi mű élményszerűségével próbálja meg elérni. „Személyiségfejlesztésre irányuló, célzatosan megválogatott művek olvastatásán és megbeszélésén alapuló program.” (Bartos, 1987/8/478)

A kifejezés tágabb jelentése: „a személyes problémák megoldásának segítése irányított olvasással.” (Bartos, 1989: 11) Ez kifejezi a funkció kibővülését: gyógyítás, rehabilitáció, fejlesztés, megelőzés.

Horváth Szabolcs szerint: „A biblioterápia: rövidebb irodalmi alkotások vagy nagyobb művek viszonylag zárt, kerek részeinek felolvasása,

érzelmi-indulati feldolgozása, az elhangzottak és a résztvevők élete között lévő párhuzamok minél teljesebb kibontása.” (Horváth, 2006:295)

Dr. Vértes László a biblioterápiát alkalmazó hazai orvosok egyike, aki így fogalmaz: „Az olvasással egyidős a hit, hogy az olvasás befolyásolja egy személy attitűdjét, érzelmeit, viselkedését. A biblioterápia vagy irodalomterápia kifejezés a görög „bibiion” és a „therapia” (gyógyítás) szóból származik. A biblioterápia lényege, módszertana, ars poeticája: gyógyítani a könyvek visszhangjával. Megkeresni és megtalálni a betegben a művet, egészet, részletet, mindazt, ami leikéhez ragadt, ami üdítő varázserővel segíti testi-lelki fájdalmak leküzdésében. ” (Vértes, 1997/4/188)

Hász Erzsébet így ír egyik cikkében: „...a biblioterápia éppen úgy, amint a legtöbb vagy majdnem minden művészetterápia nemcsak a beteg ember gyógyításában használható, hanem a megelőzésben és a rehabilitációban is, de hasznos akkor is, amikor egy krónikus betegséggel való együttélést kell megtanulnia valakinek...A biblioterápia tulajdonképpen arra jó, hogy a csoportos beszélgetés közben egymásnak és saját maguknak is megmagyarázzák a körülöttük levő világot. Ez pedig úgy történik, hogy rendkívül jó, magas színvonalú szövegből indulnak ki, amit aztán nem pusztán értelmeznek, hanem ehhez személyesen is viszonyulnak. ” (Hász, 2007/45/28)

Végezetül álljon itt egy olyan meghatározás Oláh Andortól, amely a biblioterápia fogalmát végtelenül leegyszerűsíti, ugyanakkor alkalmazásának terét kitágítja: „A biblioterápia nem jelent mást, mint tudatosítani és módszerré alakítani át saját tapasztalatainkat, élményeinket és mindazt, ami észrevétlenül valósult meg eddig. ” (Oláh, 1981/2/103)

Bartos Éva a következőket teszi hozzá: „Valóban arról van szó, hogy mindazt a tapasztalatot, amit a könyvek, az olvasás, az irodalom jótékony hatásáról felhalmozott az emberiség, egyszerre átfordították tudatosan

-64-

alkalmazott módszerré, gyógyító céllal, szándékolt hatás kiváltására.

(Bartos, 1999:11)

3.1.	A biblioterápiás tevékenység rövid rendszerezése

A biblioterápiát sokféle céllal használják, az alapkritériumok, melyeknek minden esetben jelen kell lenniük, a következők:

❖	egy speciális kitűzött cél érdekében történik

❖	tudatosan megtervezett, irányított folyamatról van szó

❖	válogatott irodalmi	anyagok olvastatása és

megbeszélése

A tevékenység célja:

❖	gyógyítás, rehabilitáció

❖	fejlesztés, megelőzés

❖	személyiségfejlesztés, konfliktuskezelés, kommunikációs képességfejlesztés

A tevékenység irányítói:

❖	orvosok, pszichológusok, biblioterapeuták

❖	pedagógusok, szociálpedagógusok

❖	könyvtárosok

A tevékenység helyszínei:

❖	gyógyító intézmények (kórházak, szanatóriumok, rehabilitációs intézetek, ambuláns betegellátó intézetek)

❖	szociális intézmények (gyermekotthonok, öregek otthonai, szociális otthonok)

❖	oktató-nevelő intézmények (iskolák, napközi otthonok, kollégiumok)

❖	büntetés-végrehajtó, javító-nevelő intézmények

A tevékenységben felhasznált anyag:

❖	nem szépirodalom

❖	szépirodalom

A foglalkozás irányultsága:

❖	befogadásra orientáló, receptív

❖	alkotásra orientáló, aktív

A tevékenység módszerei:

❖	egyéni

❖	csoportos

A biblioterapeuta:

A biblioterápiában az irodalmi művek hatása mellett van egy másik nagyon fontos tényező: a terapeuta. A biblioterápiát végző személynek rendelkeznie kell bizonyos speciális ismeretekkel és képességekkel, hogy sikeresen tudja a módszert alkalmazni.

Szakmai tudás terén: irodalmi, egészségügyi, pszichológiai és pszichiátriai ismeretekkel kell rendelkeznie.

A szakismeretek mellett meghatározott készségeknek is a birtokában kell lennie, amelyekkel képes a következőkre: a biblioterápiát igénybe vevő személy értelmi-érzelmi szükségleteinek, adottságainak pontos felmérésére, s ennek alapján olvasási program összeállítására, irányítására és állandó értékelésére, az olvasmányok által kiváltott reakciók helyes értelmezésére.

Személyi adottságok: harmonikus személyiség, érett ítélőképesség, empátiás készség, kongruens személyiség. Etikai követelmény, hogy ismerje a biblioterápia határait, lehetőségeit, valamint a szigorú titoktartás.

A biblioterápia eredményességéhez azonban nem csak a terapeutának kell empatikusnak lennie, hanem a páciensnek is. Az irodalmi alkotás mondanivalójának mélyebb megértéséhez a befogadónak bele kell élnie magát a történet szereplőinek helyzetébe, jellemébe, konfliktusaiba, amihez szükség van empátiás képességre. Ugyanakkor az irodalmi mű megértése, interpretálása fejleszti az empátiát.

Az Olvasókönyv a biblioterápáról c. könyv „beavatkozási szinteknek” nevezi a biblioterápia azon hatásait, melyek befolyásolják a befogadó személyiségét:

❖	Intellektuális szinten gondolkodásra, elemzésre ösztönzi az egyént, segít a probléma-megoldási módok kialakításában

❖	Szociális szinten növeli az érzékenységet, a tudatosságot, megerősíti a szociális, kulturális mintákat

❖	Viselkedési szinten hozzájárul a kompetenciák növekedéséhez. Lehetőséget nyújt a különböző viselkedési módok képzeletbeli kipróbálásához.

❖	Emocionális szinten a valódi élmény kockázata nélkül helyettesíttő, tehermentesítő élményt nyújt. Segíti az eltemetett érzelmeket, élményeket felszínre hozni.

A szépirodalmi művek befogadása a személyiség valamennyi területének aktív mozgósítását igényli. Az érzékelés, az észlelés elemi feltétel, de az emlékezet, az asszociációs készség, a reproduktív fantázia és az emóciók mozgósítása is nélkülözhetetlen a folyamatban.

3.2.	Az irodalom kiválasztása a kitűzött feladatok megvalósítására

Monroe mátrixa a biblioterápiás irodalom kiválasztására: az anyagokat az olvasók szerint, az illető szükséglete szerint, az alkalmazás célja, szintje szerint a tudatosság szintjének elemzésére, a megértés, a jövőtervezés, megbirkózás a nehézségekkel alkalmazza.

Vannak, akik az irodalmi anyag kiválasztásánál az irodalmi műfajok közül a csoportos biblioterápiás foglalkozásokon legalkalmasabbnak rövidségük és tömörségük miatt a novellát és a verset tartják.

A biblioterapeuta feladatai:

❖	a foglalkozás céljának kitűzése

❖	a résztvevők, a csoporttagok kiválogatása, megismerése

❖	a foglalkozás tematikájának elkészítése

❖	a megfelelő művek kiválasztása

A foglalkozás levezetése sokoldalú követelményt támaszt a biblioterapeutával szemben. Biztosítani kell a figyelmet az érdeklődés felkeltésével, a mű kiválasztásával, a módszerek megválasztásával, A foglalkozáson résztvevők szóbeli és metakommunikációs megnyilvánulásait is figyelemmel kell kísérnie, reagálnia kell a problémákra, el kell végeznie a szükséges korrekciókat, meg kell értenie a kommunikációban a mögöttes tartalmat.

A foglalkozás után a résztvevők megnyilvánulásait értékelnie kell. Az észrevételek azért is fontosak, mert a biblioterapeuta visszajelzést kap a foglalkozásokon résztvevők lelkiállapotáról, a csoportban lévő kapcsolatokról s arról, hogy a művet mennyire fogadták el, vagy utasították el, mennyire

vonatkoztatták személyes problémáikra. Kongruens személyiségnek kell lennie, akit etikai szempontból szigorú titoktartás kötelez.

Tulajdonképpen segítő kapcsolatról van szó, melynek hatékonysága Cári Rogers amerikai pszichológus szerint nem annyira a módszeren, mint inkább a terapeuta személyiségén múlik.

A segítségnyújtás legkorábbi és legismertebb formája az alamizsnanyújtás volt. Aquinói Szent Tamás 7 testi-lelki fogatkozás között tesz különbséget, melyeket 7-7 féle testi és lelki segítségnyújtással vagy alamizsnával kell orvosolni. Pl.: a tudatlant oktatni, a kétségben lévőnek tanácsot adni, a gyászolót vigasztalni, a megbántónak megbocsátani, számunkra terhest elviselni, mindnyájunkért imádkozni. A XXL század embere a fenti sorokat olvasva ráébredhet arra, hogy a mai világunkban ezt a segítségnyújtást a szociális szolgáltatások kiépített rendszerének keretében kell megvalósítani.

Mai világunkban a segítő foglalkozás kifejezést elég tág értelemben használjuk. Végzik ezt a munkát tanárok, orvosok, pszichológusok, szociálpedagógusok, lelkészek stb. Fontos az alkalmasság és a teherbíró képesség, valamint az önismeret. Ismerd meg önmagad! - olvasható a delphoi jósda falán. A jósnő, ha jóslást kértek az emberek, ezt felelte: Ismerd meg önmagadat, és tudni fogod a sorsodat. Mert a sorsod te vagy...Változtass magadon, és változni fog a sorsod is. Fogadd el magadat, és el tudod majd fogadni sorsodat is.

Fontos tanács ez, hisz ahogyan önmagunkhoz viszonyulunk, úgy alakítjuk a másik emberrel való kapcsolatunkat is. Popper Péter mondja: Aki megérti önmagát, másokat is meg fog érteni. Belső feszültségeinket átvisszük, kivetítjük a környezetünkre. A gyógyító munkában Cári Rogers felfogását, üzenetét fogadom el, akinek kulcsszavai a következők: nondirektivitás, empátia, bizalom, pedagógiai orientáció.

Nondirektivitás: ez a csoportvezető viselkedésére vonatkozik. Nem irányít, a beszélgetést nem tereli következtetés levonása felé. Nem mond értékítéletet, magatartásával bátorít, mederben tartja a beszélgetést.

Empátia: az empátia lényege az, hogy az ember sajátos képességével bele tudja élni magát a vele kapcsolatban lévő másik ember lelkiállapotába, fel tudja idézni magában a másikban zajló indulatok, érzelmek és gondolatok tartalmát és összefüggéseit, (vö. Buda 1993:8) így jut el a másik ember megértéséhez, bár az empátia a másik ember megismerésének nem kizárólagos, csupán sajátos módja. Az empátia elsősorban az érzelmi viszonyok megértésén alapul. Az empátia minden ember képessége, de ezzel a képességgel nem minden ember tud élni, sőt nem tudja alkalmazni minden helyzetben. Ez egy sajátos képesség, melyet fejleszteni kell. Az emberi kapcsolatok zavarainak megoldásában fontos szerepe van az empátiának.

Az „empátia” szó eredeti jelentése az ókori görög nyelvben: erős érzelem, szenvedély. A későbbi európai nyelvek is átvették ezt a görög szót, majd a saját szabályaik szerint alakították vagy megőrizték a szóképet, miként a magyar nyelv is. Századok folyamán azonban az empátia szó lassan kiesett a nyelvhasználatból. A görög szó később az angol nyelvben ismét megjelent, főként a bölcselet, a művészetek, a hivatalok nyelvében.

Jelentése egy múlt századi szöveg alapján, melyet Alfréd Adler vizsgált, a következő: látni a másik ember szemével, hallani a másik ember fülével és érezni a másik szíve szerint. Az angol nyelvben tehát új jelentéstani tartalmat kapott az eredetileg görög szó. Ez az új tartalom 1897-ben vált tudományos fogalommá, ugyanis ebben az évben fordította le Edward B. Titchener Theodor Lipps német pszichológus egyik munkáját, s benne az „Einfühlung” kifejezést empathy-empátia szóval adta vissza.

Lipps rámutatott arra, hogy a műélvező szinte egybeolvad a műélvezet tárgyával, beleéli magát a műbe, s ez volt a Titchener fordításban az empátia lényege. Az empátia fogalma először tehát a művészi hatás értelmezésekor jelent meg, s ez bizonyítja azt, hogy a művészetek és a beleélés között nagyon szoros a kapcsolat. Magában a művészi alkotásban az empátia nem lényeges tényező, viszont a művészeti alkotás befogadásában óriási az empátia szerepe. A művészi alkotás viszont kommunikáció sajátos kódban. Abban az esetben, ha a művészi ábrázolás tárgya ember vagy emberi történés, akkor a művész személyisége és a befogadó személyisége között a legszorosabb a kapocs. A művészeti alkotás befogadásához, megértéséhez kell a figyelem összpontosítása, az aktivitás, hogy a szórakoztató, gyönyörködtető hatások mögött megfejtsük a mélyebb mondanivalót. Fontos az azonosulás a szereplőkkel. A művészethez való viszonyulást azonban tanulni és gyakorolni kell. Intenzív művészi élmény a szocializáció során alakulhat ki. A művészet hozzájárul a pszichológiai kulturáltság fokozásához. A költészet szimbólumokat, a szépirodalom sémákat, kategóriákat ad, hogy a másik emberről kapott ismereteket feldolgozhassuk, s megértsük, hogy bizonyos helyzetekben a másik ember mit gondol, mit él át, s milyen érzelmek, indulatok feszülnek benne.

C. Rogers hangsúlyozza, hogy a beleélésen túlmenően a visszatükrözés a döntő mozzanat. Mégpedig a kliens érzéseinek olyan visszatükrözése, amely az ő helyzetében elfogadható.

Bizalom: A terapeuta érezteti a csoport tagjaival, hogy megbízik bennük, a bizalom légköre veszi őket körül. Rogers bizalma az élet minden területére kiterjed.

Pedagógiai orientáció: C. Rogers szerint a változás az emberben fejlesztéssel, neveléssel elérhető. Szerinte az ember születésétől fogva

szocializálódva van arra, hogy megtanuljon megoldási módokat, viselkedési fordulatokat. Ebben a folyamatban a terapeuta nem minta, hanem kalauz.

3.3.	Ajánlott terápiás repertoár

Ady Endre: A könnyek asszonya; A másik kettő; Meg akarlak tartani; A sárga láng; Jöjj, Léda megölellek; Héja-nász az avaron; Valaki útravált belőlünk; Elbocsájtó, szép üzenet; Már vénülő kezemmel

Andersen, Hans Christian: A teáskanna; A hajdina; Egy anya története

Arany János: Családi kör

Babits Mihály: Barackvirág; Cigány a siralomházban; Esti kérdés

Boldizsár Ildikó: A fekete világkerülő ember; Boszorkányos mesék

Bronté, Emily: Üvöltő szelek (részletek)

Collodi, Carlo: Pinokkió kalandja;

Csáth Géza: Anyagyilkosság; A kis Emma; A varázsló halála

Déry Tibor: Szerelem (részletek)

Dosztojevszkij: Karamazov testvérek (részletek)

Ende, Michael: Momo (részletek); Végtelen történet (részletek)

Fekete István: Tüskevár (részletek); Téli berek (részletek); Tíz szál gyertya; Barangolások

Gelléri Andor Endre: Egy fillér; Álmok kószálása

Golding, William: A legyek ura (részletek)

Hugó, Victor: Nyomorultak (részletek)

József Attila: Kései sirató; Mama; Karóval jöttél; Reménytelenül; Gyermekké tettél; Nagyon fáj; Ha nem szorítsz; Csókolj, csókolj; Az a szép régi asszony; Keresek Valakit; Judit,Óda; Nem emel föl; Szegényember balladája; Lopok között szegényember; Mondd, mit érlel; Kirakják a fát; A Dunánál;

Juhász Gyula: Tiszai csönd; Anna örök

Kafka, Franz: Az átváltozás (részletek)

Karinthy Frigyes: Tanár úr kérem

Kástner, Eric: A két Lotti

Kosztolányi Dezső: A kulcs; Aranysárkány (részletek); Daliás nagyapám; Fürdés Pacsirta (részletek,);

Marquez, Gábriel Garcia: Száz év magány

Márai Sándor: Füveskönyv

Mikszáth Kálmán: A két koldusdiák

Milne, Alán Alexander: Micimackó

Móricz Zsigmond: Hét krajcár, Tekintetes tanító úr; Ami megérthetetlen; Tragédia; Árvácska (részletek); Légy jó mindhalálig (részletek); A boldog ember (részletek); Égi madár

Nagy László: Ki viszi át a szerelmet?

Németh László: Gyász (részletek); Iszony (részletek)

Ottlik Géza: Iskola a határon (részletek)

Örkény István: Macskajáték (részletek); Egypercesek; Tóték (részletek); Az ember melegségre vágyik

Palotai Boris: Zöld dió (részletek)

Pál apostol: A szeretet dicsérete (himnusza)

Polcz Alaine: Asszony a fronton; Ideje a meghalásnak

Radnóti Miklós: Tétova óda; Csöndes sorok lehajtott fejjel; Vihar előtt

Saint-Exupery, Antoine de: A kis herceg

Sarkady Imre: Elveszett paradicsom (részletek)

Sánta Ferenc: Sokan voltunk

Semprun, Jorge: A nagy utazás (részletek)

Shakespeare, William: Romeo és Júlia (részletek); Lear király (részletek)

Sütő András: Gyermekkorom tükörcserepei (részletek)

Szilágyi Domokos: Kényszerleszállás; Harminckét sor a boldogságról

Tamási Áron: Ábel a rengetegben (részletekben); Bölcső és bagoly (részletek) Ősvigasztalás;

Updike, John: Az élet alkonyán c. kötetből ,A farmház" c. elbeszélés

Wass Albert: Erdők könyve, tavak könyve

Weöres Sándor: A teljesség felé (részletek)

Williams, Tenesse: A vágy villamosa

Wilde, Oscar: A boldog herceg; Az önző óriás

A kortárs irodalomból:

Csukás István,

Lázár Ervin,

Lackfi János,

Szabó T. Anna,

Varró Dániel művei

4.	Meseterápia

A meseterápia a művészetterápia, azon belül a biblioterápia egyik ága. „A meseterápia azon felismerésen alapul, hogy nincs olyan élethelyzet, amelynek ne lenne mesebeli párja. ” (Boldizsár, 2010:21)

„Mesét mondani és mesét hallgatni az életben maradásért - ez a meseterápia egyik legfontosabb célja ma is. A mesét azért lehet olyan jól alkalmazni az élet minden területén - kiváltképp a gyógyításban és a felnőtté válás, valamint a felnőttkor útvesztőiben -, mert a történetek mindig valami olyan dologról szólnak, ami az élet működését, folyamatát veszélyezteti. Mondhatni: az egyensúly megbomlása alaphelyzetnek számít a mesékben, s a mese hősei nem csinálnak mást, minthogy megmutatják azokat az utakat, amelyek kivezetnek az adott vészhelyzetből vagy problémából. Persze a kivezető utak a valóságban mindig veszélyeket és kudarcokat rejtenek magukban, s nincs ez másképp a mesékben sem. A lényeg az, hogy a hős elinduljon, ne ijedjen meg a változás lehetőségétől, hiszen épp erre építheti további életét, méghozzá egy újabb, vélhetőleg magasabb fejlődési fokon. A mesék egyik áldásos hatása a terápiában épp az, hogy erőt adnak az első lépések megtételéhez, azaz kimozdítják a pácienst a holtpontról.”(Boldizsár, http://mesetrapia.hu, 2019.június 26.)

Az úton való elindulás tehát sorsunk felvállalását jelenti. Lényeges eleme a meseterápiának az empátia, vagyis sikerüljön a páciensnek beleképzelnie magát a mese szereplőjének helyzetébe, s ha ez sikerül, akkor elindul a lelki egészség útján. Az útnak indulás ott kezdődik, ahol a páciens elhelyezi magát a mesében. „Hogyan lehet meghaladni korlátáinkat, félelmeinket, hogyan lehet megoldásokat találni egy egyensúlyvesztett helyzetben, hogyan találhatjuk meg az igazi mátkánkat, miről ismerjük meg a táltos paripánkat, és milyen eszközökkel győzhetjük le a sárkányainkat? Hol található az élet vize, és hogyan lehet elmenni oda? Mi van az

4.1.	Mesetípusok a meseterápiában

Boldizsár Ildikó meseterapeuta adott útmutatást az egyes mesetípusok felhasználhatóságáról a meseterápiában. Minden mesetípus más és más helyzetben segíthet, adhat tanácsot.

Az állatmesék az emberi viselkedés megértésében segítenek. Segítségükkel figyelhetjük meg az egyes embertípusokat, viselkedésmódokat. Az állatmesék nyíltan fogalmaznak meg erkölcsi igazságot, társadalmi fonákságot, életbölcsességet. Választás elé állítják az embert, miközben szembesítik választása következményeivel. Jól használhatók egy-egy probléma diagnosztizálására.

A legendamesék segítik a képi gondolkodás fejlesztését. Az isteni világrend működésére világítanak rá. Jól alkalmazhatók ezek a mesék az örök elégedetlenkedők esetében.

A novellamesék fejlesztik a jobb agyféltekés gondolkodást. Sokat segítenek a nemek közötti konfliktusok, párkapcsolati válságok, társadalmi, intelligencia- és vagyonbéli különbségekből fakadó konfliktusok kezelésében.

A rászedett ostoba szörny mesék a megkísérlés lélektanának szemléltetésére alkalmasak, fejlesztik a kísértéstől való elhatárolódás képességét. Kitüntetett szerepet töltenek be a szenvedélybetegségek gyógyításában.

A falucsúfoló meséken keresztül megtanítható a másság elfogadása. Segítenek oldani az előítéleteinket. Jó szolgálatot tesznek az oktatásban is.

A tréfás mesék felölelik az emberi élet valamennyi területét. Rámutatnak arra is, hogy mik azok a dolgok, amik nem működnek jól az ember életében. A tréfás mese a nevetés felszabadító erejét állítja a gyógyulás szolgálatába.

Üveghegyen túl? - teszi fel kérdéseket sorra a mese. Ezek mind olyan motívumok, életproblémák, amelyekkel gyakran találkozunk hétköznapokban is, ráadásul nem szimbolikus, hanem nagyon is konkrét formában."(Boldizsár, 2010: 22)

Mindaz, ami a világban, életünkben nem működik, a mese segítségével rendbe lehet hozni. Gyógyító erejének az a titka, hogy képes összerendezni a káoszt.

A meseterápia alapvető szabálya, hogy mondják, s nem olvassák a mesét. A meseterapeuta tehát jó mesemondó is, aki képes hosszú időn keresztül fenntartani az érdeklődést, a képzelőerő működését. Folyamatokat indít el a lélekben a mesemondás. A mesehallgatás során csökken a szorongás a páciens életében. Az ősképek birodalmába, a tudattalanba hív a mese. A cél, hogy a páciens megértse, lelki fejlődése szolgálatába állítsa a mesét, amelyben a segítő, a terapeuta. Ő maga soha nem vonhatja le a tanulságot, nem elemezhet. Nem maradhat azonban kívülálló sem. A terapeuta nyugalmat, biztonságot biztosít a páciens számára, hogy a kiválasztott mese segítségével elvezesse a gyógyuláshoz. Támogató szerepe arra ösztönzi a pácienst, hogy önmaga találja meg az összeköttetést a saját élete és a mese között. A mese tehát megtanít élni és életben maradni.

A meseterápiában felhasznált mesék a világ népmesekincséből kerülnek ki, de csak az autentikusnak tekinthető források az értékesek, valamint a magyar lélekhez legközelebb álló magyar népmesegyűjtemények.

A hazugságmesékben lehetőség nyílik a bolondozásra, szórakozásra. A hazugságmesék a félénk szorongó gyerekek és a felnőttek képzeletének felszabadításában segítenek.

A formulamesék kitűnően alkalmasak a hallgatóval, pácienssel való kommunikatív kapcsolat felvételére. Fejlesztik a tervszerű és hosszútávú gondolkodás képességét. A formulamesék a folyamatos, mantraszerű ismétlések miatt egyfajta biztonságérzés megteremtésére is alkalmasak.

A varázsmesék erősítik bennünk a cselekvőkészséget, döntésre, útválasztásra késztetnek, megmutatják a rendezettség állapotához való eljutás lehetőségét. Fontos, hogy a páciens megtalálja a helyét a mesében, felismerje az ellenfeleit, merjen megküzdeni velük, (vő. Boldizsár, 2010: 31-40)

5.	Összegzés

Arról, mi az élet igazi élménye

„Az igazi élmény az ember számára tehát elsőrendűen ennyi: önmagunk megismerése. A világ megimerése érdekes, hasznos, gyönyörködtető, félelmes vagy tanulságos; önmagunk megismerése a legnagyobb utazás, a legfélelmesebb felfedezés, a legtanulságosabb találkozás. Rómában vagy az Északi Sarkon járni nem olyan érdekes, mint megtudni valami valóságosat jellemünkről, tehát hajlamaink igazi természetéről, a világhoz, a jóhoz és a rosszhoz, az emberekhez, a szenvedélyekhez való viszonyunkról. Mikor értelmem eléggé megérett erre, már csak ezt az élményt kerestem az életben. ” (Márai 1999:10)

A könyvek és a benne lévő történetek, a belőle levont tanulságok mindenkiről, mindenkihez, mindenkinek szólnak. Kapcsolódnak életünkhöz, s a bennünk lévő lélekhez. Ezért kell: Mindnyájunknak sokat olvasni, megérteni könyvekben lévő üzenetet. Elgondolkodni magunkon, másokon, megkeresni a segítés módját. Ha mindez teljesül, esélyt adunk arra, hogy lelki sérüléseinket gyógyítsuk.

így válik a biblioterápia, a meseterápia a társadalom hagyományos gyógyító funkciójává, melyet az olvasás által érünk el.

Az olvasás segít élni, átélni és túlélni bajainkat. Olyan világ részesévé válunk általa, melyben a segítés, a mások megértése a cél.

A könyvek segítenek abban, hogy megértsük, a legreménytelenebb helyzetekből is van kiút, hogy a szenvedés enyhíthető, és minden élethelyzetből erőt meríthetünk, s megoldhatjuk lelki problémáinkat. Weöres Sándor szavaival: „Az egyetlen igazi tanulás: a lényünkben szunnyadó tudásnak tevékennyé ébresztése. Az emberalkatban rejlő ős tudás lényegileg mindenkiben azonos, érvénye teljes. Az ős tudás az egyetlen alkalmas alap; ami rajta alapszik, ronthatatlan, ami elgondoláson alapszik, szétmálló.

Az ős tudás végtelenül egyszerű, olyannyira, hogy szavakba nem is foglalható. Megegyezik vele minden, ami szükséges, nyugodt, szilárd; ellentétben van vele minden, ami csábító, izgága, hemzsegő.

Tíz hadsereg, száz pénzesláda, ezer okirat védettje elpusztul; amit az ős tudás birtokosai minden segítség nélkül létrehoznak, megmarad.

Aki a lényegében rejlő ős tudást önmaga számára meghódította, mindent elért, ami emberileg elérhető; az élet és halál csak felületesen sebezheti, lényegében sérthetetlen és teljes.”(Weöres, 1975:637)

